Idazlea itzultzaileen lantegian - 2012 — EIZIE Elkartea\n2012: 'Katu jendea'\nBederatzigarren edizioan, Frantziara eraman zuen elkarteak lantegia, Etxepare Euskal Institutuak eta EIZIEk sinatu zuten hitzarmenaren ondorioz. Pauen egin zituzten hiru egun (urriak 16, 17 eta 18) idazleak eta bost itzultzailek, UPPA Unibertsitateko LLC-Arc Atlantique laborategia bidelagun zutela.\nArgitalpena: Liburu batera ekarri da Paueko jardunaren emaitza: Eider Rodriguezen Katu jendea, bost hizkuntzatan. Argitalpen hau, Etxepare Institutuak sorturiko Euskal Sortzaileak Saila izeneko bildumako hirugarren zenbakia da.\nKontakizuna: Katu jendearen lagin horiek ez ezik, lantegian aztertu ziren gaien kontakizuna ere erantsi diogu honi: Pizti jendea: katuak, itzultzaileak eta idazleak - Itziar Otegi\nLaburpena: Bestalde, bideo batean ere gorde dugu tailerraren laburpena.\n2011, Gasteiz, Arantxa Iturbe eta Agurtzane Intxaurragaren Aitarekin bidaian sei hizkuntzatan


65 urtetik gorako emakumeen autonomia maila ikertu du Emakundek - Revista Emakunde AldizkariaRevista Emakunde Aldizkaria\nEmakunde/Emakumearen Euskal Erakundeak “Adineko emakumeen autonomia Euskadin eta ahalduntze-prozesuei egin dien ekarpena” ikerketa aurkeztu du. Honen helburua izan da jakitea zein den Euskadin bizi diren 65 urteko eta hortik gorako emakumeen gaur egungo egoera ahalduntze-prozesuetan eta zer negoziazio-ahalmen duten. Ikerketa hau ahalduntze-prozesuak Euskadiko emakumeen eguneroko jardunean nola gauzatzen edo islatzen diren jakin nahi duen ikerketa-ildoaren barruan dago, Emakundek 2009an abian jarritakoa nerabeen taldeekin. Eta Zahartze aktiboaren eta belaunaldien arteko elkartasunaren urte europarrean aurkezten da.\nOnartzen dute egun bizi diren bizitza-ziklo honek ezinbestean dakarrela fisikoki hondatzen joatea (osasun-mugak izatea, mugikortasun mugak…) eta lagunak galtzea ere eragin dezakeela. Baina “zahartzearen esperientziaren” gaineko beldur nagusietako bat da beraien eguneroko bizitza zuzentzen eta eratzen duten erabakiak hartzeko autonomia galtzea. Eta, izan ere, osasunak txarrera egitea, horrek mugikortasun-arazoak ekartzea eta eguneroko jarduerak egiteko laguntzaren bat behar izatea da autonomia indibiduala murrizten duen faktore nagusia.\nDenboraren kudeaketari dagokionez, nahiz eta emakume gehienek adierazten duten denbora gehiago dutela beraientzat, denbora hori ez da beraiek konkistatutako denbora, ahalduntze indibidualeko estrategia kontziente baten ondorioa; aitzitik, liberatutako denbora da “libre” geratzen dena bizitza-ziklo horretan desagertu egiten direlako laneko betebeharrak, familiak eta bikoteak dakartzan betebeharrak, erabateko nagusitasuna zutenak bizitza-ibilbideko aurreko aldian, baldin bazeuden.\nErantzunik gabe ra(etara) “65 urtetik gorako emakumeen autonomia maila ikertu du Emakundek”


Cespa Euskadi-ren denboraldi berria. - basqueteam\nCespa Euskadi-ren denboraldi berria.\nCespa Euskadik Londreseko 2012ko hitzorduari begira ekingo dio denboraldi berriari.\nCespa Euskadi txirrindulari taldeak berezko distiraz gailendu nahian parte hartuko du datozen hiru hilabeteetan Manchester, Melbourne, Cali eta Beijing-en jokatuko diren Munduko Kopako lau probetan, denboraldiaren amaierako Espainiako Txapelketari eta Kopenhagen jokatuko den Munduko Txapelketari behar bezala aurre egiteko asmoz. Joan den asteburuan, Ganten (Belgika) jokatu diren denboraldi hasierako europar jokoetan, espainiar selekzioko kideen erdiak Cespa Euskadi taldekoak ziren, eta Unai Elorriagak brontzezko domina bat lortu zuen.\nUnai Elorriagarekin batera, Cespa Euskadi taldea honako txirrindulari hauek osatzen dute: Leire Olaberria eta Ana Usabiaga gipuzkoarrek, Iban Leanizbarrutia eta Martzel Elorriaga bizkaitarrek eta Hodei Mazkiaran nafarrak, Raul Menaren zuzendaritzapean. Taldekideek brontzezko domina bat eta diploma bat lortu dituzte azken olinpiadetan, bi domina Europako txapelketetan (urrea eta zilarra), bederatzi domina Munduko Kopako proba desberdinetan eta ia 50 garaipen modalitate eta kategoria desberdinetako txapelketetan.\nPistako txirrindularitzan, garrantzi handiko sariak lortu dituzte euskal kirolariek azken bi olinpiadetan, Asier Maeztuk 4.000 metroko taldekako jazarpenean irabazi zuen brontzeari (Atenas 2004) eta Leire Olaberriak puntuazioan erdietsitako brontzeari esker (Beijing 2008). Bagaje honekin eta BAT Basque Team-en babespean, Cespa Euskadi taldeak garaipen berriak lortu nahi ditu pistako denboraldi hasi berrian, baina bere helburu nagusia epe ertainekoa da, Londresen 2012an jokatuko diten Olinpiar Jokoak, alegia.\nHitzordu horri begira dauden aurreikuspen paregabeen haritik –orain arte lortutako emaitzak eta Cespa Euskadi taldeko kideen bilakaera gogoan hartuta–, pistako txirrindularitza BAT Basque Teamen apostu estrategiko bihurtu da. Espezialitate hau da, munduan dagoen nazioarteko kirol erakusleiho eta hitzordu garrantzitsu horri begira, gure kirolariek arrakasta lortzeko aukera gehien eskaintzen dutenetako bat.\nCespa Euskadi txirrindulari taldea, gure txirrindulariek kirolari bezala aurrera egin eta goi mailako Nazioarteko Egutegira iristea erraztuko zien egitura bat izateko premiaren eraginez sortu zen. Nazioarteko Txirrindularitza Batasunak (UCI), pistako espezialitateari bultzada handiagoa emateko asmoz, Pistako Talde Profesionalen sorrera aintzakotzat jotzen zuen arautegi berria aurkeztu zuen 2004an. Arautegi horren arabera, talde profesional hauek, estatuetako selekzioekin batera, espezialitateko gertaera handietan lehiatzeko aukera izango dute (Olinpiar Jokoetan eta Munduko Txapelketetan izan ezik). Une horretatik aurrera, Cespa Euskadi taldea eratzeko lanari heldu zioten, harik eta, 2007-2007 denboraldian lehian hasi zen arte.\nLehiaketa-egutegia joan den asteburuan hasi zen, Ganten (Belgika) jokatutako pistako txirrindularitzaren Europako Txapelketarekin. Unai Elorriagak borontzezko domina lortu zuen eta zilarrezkoa lortzeko puntu batera geratu zen. Bestalde, Ana Usabiagak nazioarteko beste proba garrantzitsu batean parte hartu, Grand Prix de l’Humanité delakoan alegia, eta puntuazio-modalitatean nagusitu zen.\nHemendik aurrera, Cespa Euskadi taldeko kideek Munduko Kopako lau proba gainditu beharko dituzte nazioarteko hitzordu hauetan: urriaren 30ean Manchesterren (Ingalaterra), azaroaren 19an Melbournen (Australia), abenduaren 10ean Calin (Kolonbia) eta urtarrilaren 22an Beijing-en (Txina). Azken proba honen aurretik, Espainiako Txapelketan lehiatuko dira urtarrilaren 29tik 31ra bitartean, eta denboraldia amaitzeko, Kopenhagen jokatuko den Munduko Txapelketan parte hartuko dute, martxoaren 24tik 28ra bitartean.\nHauexek dira taldeko kideak:\n– Unai Elorriaga (Etxebarri, 1980). Beti tartekatu ditu errepideko txirrindularitza eta pistakoa; errepideko txirrindularitzan, Espainiako 23 urtez beheko eta profesionaletako txapelduna izan zen 2003an eta 2004an. 2005An pistako txirrindularitzan jardutea erabaki zuen, baina errepideko txirrindularitza baztertu gabe, modalitate honetan garaipen handiak lortzen jarraitu duelarik.\n– Hodei Mazkiaran (Altsasua, 1989). Espainiako Txapelduna izan da hainbat aldiz, eta nazioarteko lehiaketan ere aurrerapauso garrantzitsuak eman ditu. Aurten, lehendabiziko aldiz, bigarren postua lortu du Munduko Kopako probetan, Keirin modalitatean.\n– Iban Leanizbarrutia (Elorrio, 1988). 2008an, Espainiako Txapelduna izan zen 23 urtez beheko Scracht modalitatean. Aurten, zilarrezko dominak lortu ditu estatuko txapelketan, Puntuazioa eta Scracht modalitateetan, eta Munduko Kopan ere parte hartu du lehendabiziko aldiz.\n– Martzel Elorriaga (Berriz, 1988). Bi urrezko domina eta zilarrezko domina bat lortu zituen 2005eko Espainiako txapelketetan, eta urte bereko Europako eta Munduko txapelketetan ere parte hartu zuen. Iaz, Espainiako txapelduna izan zen 23 urtez beheko Puntuazioan.\n– Leire Olaberria (Ikaztegieta, 1977). Berandu samar sartu zen txirrindularitzan (aurretik, atletismoan jardundakoa da, arrakasta handiz). Egundo ez bezalako bilakaera izan du. Beijingo Olinpiar Jokoetan lortutako brontzea da orain arte izan duen garaipenik handiena.\n– Ana Usabiaga (Ordizia, 1990). Junior kategorian, 15 urrezko domina irabazi zituen 2005 eta 2008 urteen arteko Espainiako txapelketetan, modalitate desberdinetan. 2008an, bosgarren postua lortu zuen Munduko Txapelketan eta Europako Txapelketako banakako probetan.\n– Raúl Mena (Bilbo, 1974): managerra. Txirrindulari bezala ibili ondoren, tenikari lanetan hasi zen Pistako Txirrindularitzaren Euskadiko Selekzioan (1996-2004). Sasoi honetan, sari ugari lortu zuen (Espainiako Txapelketak eta Pistako Txirrindularitza Ligaren ondoz ondoko bost edizio). 2004an, Euskal Txirrindularitza Federazioko Zuzendari Tekniko izendatu zuten, baina kargu hau 2006an utzi zuen Cespa Euskadiren sorrera bultzatzeko.\nCarlos Tobalinaren adierazpenak Berlingo Europako txapelketan parte hartu eta gero\nBasque Teameko Carlos Tobalina pisu jaurtitzailearen adierazpenak Berlingo Europako txapelketan parte hartu eta gero. Tobalinak 19,41 metroko jaurtiketa egin zuen sailkapen txandan eta ez zen finalerako sailkatu.\nMiren Lazkanok bosgarren postua lortu du eta Klara Olazabalek zazpigarrena Paueko Munduko Kopan\nBasque Teameko bi palistek oso lehiaketa ona egin dute. Bi piraguistak une onean iritsi dira Paueko Munduko Kopara. Klarak hautapen ikaragarria egin zuen, sendo borrokatu zuen Tokioko Jokoetarako txartela lortzeko eta, azkenean, Nuria Vilarrublak irabazi zion arren, bere arrastoa utzi eta hurrengo hitzordu olinpikoetarako hautagai nagusietako bat dela erakutsi zuen. Mirenek, bestalde, atzean utzi du […]\nEl oro en la Copa del Mundo Unai Elorriaga considera incomprensible su exclusiÃ³n de la selecciÃ³n\nEl vizcaÃno repite medalla de oro tras su Ã©xito en la Copa del Mundo de Melbourne en 2008 Bilbao, 7 de diciembre de 2011.- Recién regresado de Cali (Colombia), donde el pasado fin desemana obtuvo una medalla de oro en la prueba de la Copa del Mundo de ciclismo en pista, Unai Elorriaga ha comparecido […]


Nafarroako herritarrek euskara ezagutzeko eskubidea dute, eta, horretarako, bai Nafarroako Gobernuak bai Nafarroako Toki Entitateek hainbat neurri hartzen dituzte hori sustatzeko eta errazteko. Neurri horietariko batzuk dira, hain zuzen, euskaltegietan euskara ikasten duten pertsonei ematen zaizkien dirulaguntzak.\nToki entitateen dirulaguntzak\nToki Entitateek, nork bere eremuko herritarrentzat dirulaguntzak eskaintzen dituzte. Entitate bakoitzaren informazioa eta deialdia eskuratzeko, Elaiden bada propio dirulaguntzei buruzko atala.\nNafarroako Gobernuak bertze deialdi bat egiten du. Dirulaguntza horiek bateragarriak dira tokiko bertze administrazio batzuek ematen dituztenekin, bi kasutan izan ezik:\n• Hizkuntza eskola ofizialetan eta Zubiarte eta Euskarabideko euskaltegietan ari diren ikasleak.\n• Euskarazko ikastaroak egiten dituzten administrazio publikoetako langileak, berariazko laguntzak dituzte eta.\nUrriaren 1etik 31ra irekita egonen da epea eskabidea aurkezteko. Baldintzei dagokienez, eskatzaileak, 16 urtetik gorakoa izateaz gain, Nafarroan bizi behar du. Baldintza guztiak esteka honetan kontsultatzen ahal dira.\nNafarroako Gobernuak telefono bat jarri du dirulaguntzei buruzko informazioa eskaintzeko: 948 012 012 (astelehenetik ostiralera: 08:00-19:00).


Sareaneuskaraz - Dagoeneko egitaraua eskuragarri\nDagoeneko egitaraua eskuragarri\nArratsaldeko lantegietan izena eman\nHitzaldi eta tailer interesgarri ugari Sarean Euskaraz jardunaldietan\nAzaroaren 6an eta 7an izango dira Iruñeko Baluarten; arratsaldeko ekitaldietan sarrera librea izango da herritar guztientzat\nIruñeko Baluarte Informazio eta Komunikazio Teknologia berrien gunegarrantzitsu bihurtuko da azaroaren 6an eta 7an, Nafarroako Gobernuak, Euskarabidea-Euskararen Nafar Institutuaren bidez, antolaturiko Sarean Euskaraz jardunaldietan. Goizetako saioak Nafarroako D ereduko DBHko 4. mailako eta Batxilergoko 1. mailako ikasleentzat izanen dira, eta arratsaldetakoak nafar guztientzat irekiak.\nAzaroaren 6ko eta 7ko arratsaldetako saioak herritar guztientzat irekiak izanen dira, eta horietan euskarazko kultura digitalaren inguruko hitzaldi eta tailer interesgarri ugari antolatu dira.\nTailer edo ikastaroak azaroaren 6an izango dira, 18:00etatik 21:00etara. Lantegi bakoitzean 20 lagunentzat izanen da lekua, eta aldez aurretik izena eman behar da inprimaki hau betez. Ikastaro batzuetarako beharrezkoa da mugikor edo ordenagailu eramangarri bat eramatea. Lau lantegi izango dira, gai eta molde oso ezberdinetakoak: Musika sortzeko, nahasteko eta zabaltzeko aplikazioei buruzkoa; errealitate birtualaren ingurukoa; esparru birtualeko harreman afektibo-sexualei buruzkoa; eta Raspberry Pi gailuaren ingurukoa. Lantegi guztiak euskaraz izanen dira.\nHitzaldiei eta mahai-inguruei dagokienez, bertako eta nazioarteko hainbat aditu izanen dira jardunaldietan. Hitzaldiak euskaraz, gaztelaniaz zein ingelesez izanen dira. Nafar guztiek egitarau oparoaz gozatzeko aukera izan dezaten, hitzaldietarako, aldibereko itzulpen zerbitzua izanen da. Azaroaren 6an, 18:00etan, András Kornai hizkuntzalari eta matematikari hungariarrak Nola salbatu hizkuntza bat heriotza digitaletik? izenburuko hitzaldia eskainiko du, hainbat hizkuntzen inguruko esperientzien berri emanez. 19:00etan, Bizitza digitalizatua: gure sareko jardueren ezkutuko aldea gaia ardatz hartuta, mahai-ingurua eginen dute Andrea Fumagalli Ekonomia Politikoaren irakasleak, Amparo Lasén Politika Zientziak eta Soziologiako fakultateko irakasleak eta Angel Luis Lara Kultur Ikasketen irakasleak; Iñaki Martínez de Albeniz soziologoaren gidaritzapean. Hizlariek gure bizitza digitalizatuaz era kritikoan hausnartuko dute, Interneten dugun jarduera, erabiltzen ditugun konektibitatedun gailu teknologikoak eta mundua mugiarazten duen arrazoi orokorraren arteko loturak abiapuntu hartuta. Azaroaren 7an, hiru hitzaldi izango dira. INFO aretoan, Wikipediaren inguruko bi hitzaldi izanen dira: 18:00etan Wikipedia, entziklopedia askea hitzaldia emanen du Euskal Wikilarien Elkarteko kide batek, eta 19:00etan Wikimedia eta Hezkuntza: Bizitzarako trebeziak eta ezagutza askea munduarentzat eskainiko du Nichole Saad Wikipedia Hezkuntza Programako arduradunak. IKAS aretoan, berriz, 18:00etan Online harremanetan hastea: arriskuetatik aukeretara eskainiko du Emaize elkarteko kide batek.\nAzaroaren 6ko eta 7ko goizetako saioak DBHko 4. mailako eta batxilergoko 1. mailako ikasleentzat izanen dira. Saio horietan, ikasleek Wikipediako artikuluak igoko dituzte sarera, beraiek prestatuak; izan ere, aldez aurretik, entziklopedia digital ezaguna editatzen ikasteko prestakuntza jaso dute. Artikulurik onenarenegileek saria jasoko dute jardunaldietan. 13 ikastetxetako 1.000 ikaslek eman dute izena goizeko saioetarako.\nEra berean, bestelako esperientzia ugariz ere gozatzeko aukera izanen dute. Alde batetik, Informazio eta komunikazioaren teknologia berrien erabilera ardatz duten euskarazko lau egitasmo aurkeztuko zaizkie ikasleei (Interneten ere lehen hitza euskaraz; Gazte Gara Gazte @ Ahotsak.eus; Booktegi; eta Elhuyar hiztegiaren APPa) eta horrez gain, sarea erabiltzerakoan pribatutasuna zaintzeko aholkuak jasoko dituzte. Bestetik, zortzi lantegi izango dira ikasleentzat, gai eta molde oso ezberdinetakoak: Musika sortzeko, nahasteko eta zabaltzeko aplikazioak; errealitate birtuala; bideo mappinga; 3D inprimagailuak; Raspberry Pi; AppInventor; Arduino; eta esparru birtualeko harreman afektibo-sexualak.


Gabonak 2012 Gehigarri berezia by egunea - issuu\nNOAUA! ASTEKARIA. GEHIGARRI BEREZIApil-pileanGABONEI GORAZARRE, KANTUAN\nEguneroko ohiko jarduna eten eta oporretara joan aurretik, gabon kantak abestera\nkalera irtengo dira ostiral honetan, abenduaren 21ean, Udarregi Ikastolako ikasle eta\nirakasleak. Hitzordurako egoki jantzita, Kaxko ingurua eguberrietarako girotzen\nikusiko ditugu guztiak. Denak, “Txamarra Txartxo”, “Olentzero begi gorri”, “Hator,\nhator” edo “Alaken” abesten.\nehenak LH eta DBH zikloetako ikasle eta irakasleak\nizango dira. Goizeko\n9:30etan abiatuko dira ikastolatik\neta bi ibilbide desberdin osatuko\ndituzte. LH-koek Kalezar aldera\njoko dute. Auzoa zeharkatu eta\nKaxkora jaitsi ostean, Bordatxo\npareko errotondan abestuko dute,\ngero Udarregira itzultzeko. DBHkoak Atxegaldetik barrena ibiliko\ndira, Kale Nagusia edota Eguzkitzaldea zeharkatu eta goiko errotondatik Udarregira itzuliko dira.L11:25 aldera HH-koen txanda\nizango da. Ikasle, irakasle eta gurasoak kantuan kalejiran irtengo\ndira Agerialdetik. Frontoirako bidean bi geldialdi egingo dituzte;\nlehena, Udarregi parean eta bigarrena errotondan. Azkena berriz,\nfrontoian. Urteroko oharra eguerdian, 12:30etan autobusa hartu\nbehar dutenentzat. “Anbulatorio\nbidean hartuko dute autobusa.\nJangelan geratzen direnak, berriz, irakasleekin ikastolara itzuliko dira eta oinezkoak, guraso edo\narduradunak frontoian jaso ahal\nizango dituzue”, ohartarazi dute\nUdarregitik.HAUR ESKOLAKOEN KALEJIRA\nEguerdiko etenaldiaren ostean,\nostiral arratsaldez gabon kanten\nhotsak entzungo dira berriz Kalezar eta Kaxko inguruan.\n16:30etan Haur Eskolako haur,\nhezitzaile eta gurasoak irtengo\ndira eta abestera. Abenduaren\n14ko astekarian, “Noaua Txiki”\natalean gogorarazten zutenez,\n“Haur Eskolan bilduko gara denak, Olentzero, Kottonio astoa,\nMari Domingi, Trikitilariak, gu\neta gure laguntxoak, familiak…\nUrduri jartzen gara pentsatu hutsarekin! Eta herrian zehar kalejiratxo bat egingo dugu guztiok\nbatera”.Kanturako aukera ugari izan ohi da\nFrontoian amaituko dute kalejira, elkartasun ekimen batekin.\n“Materiala berritzeko premia dugunez, beste bide batzuk asmatu\neta jorratzeko ekintzak egitea\nbesterik ez zaigu geratzen. Horregatik, txistorra pintxoak, sagardoa eta gaztaina erreak jarriko ditugu salgai frontoian, ibilbide amaieran”, adierazi dute\nHaur Eskolatik. Kalejiran parte\nhartzera animatzen dute.ABENDUAREN 24AN ERE,\nDatorren astelehenerako, abenduaren 24rako ere gabon kantak\nabesteko beste hainbat hitzordu\ndeitu dira. Parrokiak Aginagan\neta Kaxkoan, Gaztelekukoak ere\nirtengo dira astelehen goizean,\narratsaldean presoen eskubideen\naldeko Olentzero… Hitzordu\nguztiak, gehigarri honetako\nagendan bildu ditugu.NOAUA! ASTEKARIA. GEHIGARRI BEREZIApil-pileanANTORTXEROEI DEIA,\nERREGE KABALGATAN PARTE HARTZEKO\nBaieztatua dago jada; Meltxor, Gaspar eta Baltasar erregeak bueltan izango ditugu urtarrilaren 5ean. Urdaiagatik frontoirainoko ibilbidea osatuko dute antortxeroek lagunduta.\nntortxeroei begirako oharra kaleratu du Ziortza Elkarteak; erregeen laguntzaile gisa ibilbidean parte hartu\nnahi duenak, aldez aurretik\napuntatu beharko du.AHorretarako, Ziortzak egun bat\nfinkatu du aurtengoan, abenduaren 29a. 11:00-13:00 artean elkarteko egoitzara hurbildu beharko du kabalgatan antortxero\ngisa ateratzeko gogoz denak.\nBestela, urtarrilaren 2ra arteko\nepea dago ziortzage@gmail.com\nhelbidera email bat bidaltzeko.\nBiharamunean eta egun handirako bi egun baino faltako ez direnean, hilaren 3an antortxeroen\nbilera egingo da Ziortzako egoitzan, 19:30etan.Urtarrilaren 5ean, eguerdian, Erregeentzako gutunak jasoko dira frontoian.Kale Nagusia, Eguzkitzaldea eta\nMikel Laboa plaza zeharkatuko\nGozoki zaparrada ez da faltako\nziur. Ezta helmugan ere. Egural-diak eragiten ez badu behintzat,\n19:30ak alderako jendez betea\negongo den frontoian espero dira\nhiru erregeak. Bertan ospatuko\ndute azken ekitaldia.19:30ETARAKO FRONTOIAN\nKabalgata, ohi bezala, Errege\nEgun bezperan ospatuko da. Aurretik, urtarrilaren 5ean,\n11:30etatik aurrera, erregeen\npostariak gutunak bilduko ditu\nfrontoian. Gerora, iluntzeko\n18:00etan abiatuko dira Meltxor,\nGaspar eta Baltasar, Urdaiagatik\nbehera. Bidean, Santuenea, Bizkarre, Kalezar, Olarrondo, Atxegalde, San Inazioko errotondatikKABALGATARAKO JAKIN BEHARREKOAK\nAbenduak 29, larunbataUrtarrilak 5, larunbata11:00-13:00 Antortxero gisa atera nahi\ndutenentzako izen ematea Ziortzako egoitzan. Bestela, idatzi ziortzage@gmail.com\nhelbidera, urtarrilaren 2a baino lehen.11:30 Gutun bilketa frontoian, Erregeen\nKarteroa etorriko da eta.\n18:00 Erregeen Kabalgataren irteera San\nEstebandik.Urtarrilak 3, osteguna\n19:30 Antortxeroen bilera Ziortzako egoitzan.19:30 Kabalgataren ailegaera frontoira.NOAUA ! ASTEKARIA. GEHIGARRI BEREZIApil-pileanNOAUA! LAGUNTZEAGATIK, SASKIA OPARI\nDenentzako nahikoa xextorik ez eta, zozketa egin behar izan dugu zuen guztion artean.\nOndoko argazkietan dituzue, saskia egokitu zaien zortedunak. Zorionak!\nLaguntzaileen artean: Alazne Begiristain, Urdaiagako kronista. Publizitatea jartzen\ndutenen artean: Otar Goxo saltokia. Bazkideen artean: Ane Loidi eta Ibone Garmendia.Ane Loidi bazkidea.Otar Goxo saltokikoentzat izan da publizitatea jartzen dutenen artean zozketatu den saskia.Alazne Begiristain, NOAUA!ko laguntzailea.Ibone Garmendia bazkidea.NOAUA! ASTEKARIA. GEHIGARRI BEREZIApil-pilean\nGAZTELEKUAN OPORRIK EZ EGUBERRIETAN\nuesa Arenara saskibaloi\npartida ikustera, Txuri\nUrdinera, Realekoen entrenamendu saioen zelairaâ€Ś\nEguberriotan ez dira herrian geldituko Gaztelekukoak.BAbenduak 24, astelehena\n10:00 Olentzerori abestera irteera. Nori zuzendua: DBH 1.Urtarrilak 2, asteazkena\n10:00 Ginkana Gaztelekuan. Nori zuzendua: gazte guztiei.Abenduak 22, larunbata\n15:45 Gaztelekutik Txuri Urdin\nIzotz Jauregira irteera. Nori zuzendua: DBH 1.Urtarrilak 3, osteguna\n10:00 Gaztelekutik Zubieta XXI\nfutbol zelaira bizikletaz. Nori\nzuzendua: DBH 2.Abenduak 23, igandea\n15:45 Gaztelekutik Buesa Arenara saskibaloi partida ikustera.\nNori zuzendua: DBH 2,3,4.Urtarrilak 5, larunbata\n10:00 Gaztelekuko horma irudia\negitea. Nori zuzendua: DBH 2.Asteburu honetan Txuri Urdinera joango dira\nDBH1eko ikasleak.GURASOEKIN BILERA\nazaltzeaz gain, zalantzak argitzeko aukera izango da. Urtarrilak 12 larunbata, 15:00etan.P U B L I Z I TAT E ANOAUA! ASTEKARIA. GEHIGARRI BEREZIApil-pilean\nGABONETAN, KIROLDEGIA JOLAS PARKE\nurten, abenduaren 26tik\n28ra irekiko dute Jolas\nParkea. Hiru txokotan\nbereiziko da, eskubaloi neurketak jokatzen diren aretoan kokatuko den jolastokiak. Batetik,\nGune Orokorra delakoa egongo\nda, â€œzientzietarako karpa, eskulan tailerrak, edertasun saloiaâ€?.\nEta gero, adinaren arabera desberdinduak egongo diren beste\nbi txoko.Atekoei zuzendurikoa; hemen\nere, puzgarri, tailer edota ohe\nParkea zabalik egongo den\negun bakoitzeko gainera, ekitaldi berezi bat ere ospatuko da\niluntzero, 18:30etatik aurrera.\nAbenduaren 26an, pailazo emanaldia antolatu dute, 27an txalaparta, eta 28an (azken egunean), Pottoka Diskoteka.ABENDUAK 26-28\nBat, 2-6 urte artekoentzat,\nmarrazki txoko, puzgarri edota\ntailerrekin. Bestea, 6-12 urte ar-Ondo apuntatu egunok, hilaren\n26tik 28ra irekiko dute Udalak\nantolaturiko jolas gunea, aipatuAbenduaren 26an, 27an eta 28an egongo\ndira irekita Jolas Parkeko ateak.moduan, Oiardo Kiroldegian.\nGoiz eta arratsaldez, ordutegi\nhonetan: 11:30-13:30 / 17:0020:00. Parke barrura sartzeko\nsarrera, doakoa izango da.P U B L I Z I TAT E ANOAUA! ASTEKARIA. GEHIGARRI BEREZIAabenduaren 22anJANGELAKO IKASLEEN PERFORMANCE-A\nstelehenetik ostiralera, goiz\neta arratsaldeko klase artean\nUdarregiko jangelan bazkaltzen duten ikasleek, elikatzeaz gain,\naisialdirako tartea izaten dute ordubetez. Ekintza desberdinak burutzen dituzte azken ordu horretan. Tartean,\nLH 1. mailatik 4. mailara artekoak\nperformance bat prestatzen aritu dira\nazken aldian, Usurbilen bizi den\nTobby Howickekin. Larunbat eguerdi\nhonetan, abenduaren 22an, 12:30ean\nPotxoeneako Urdintxo aretoan ikusi\nahal izango dugu, animatu!AAbenduaren 22an izango da jangelako ikasleen ikuskizuna Potxoenean.P U B L I Z I TAT E ANOAUA! ASTEKARIA. GEHIGARRI BEREZIApil-pileanGABONETARAKO PREST DIRA AGINAGAN\nEtxeko txikienak ardatz izango dituzten ekimenak antolatu dituzte eguberriotarako\nAginagan. Bisita bereziak, txokoak, edota gabon kantak abesteko hitzordua finkatu\nehen bisita igande honetarako, abenduaren 23rako\niragarri dute, 17:00etan ludotekan. Mari Domingi eta Olentzerorekin egoteko aukera izango dute aginagarrek. Haurrek\neginiko marrazkiak jasotzeko\nprest izango da bikotea. Biharamunean, abenduaren 24an,\netxez etxe kantuan irteteko ekitaldia antolatu dute Parrokikoek.\nGoizeko 9:00etan jarri dute biltzeko hitzordua, eliza parean.\nEkitaldirako egoki jantzita, gabon kantak abesten arituko dira\ngoiz pasa, Aginagan zehar.LBisita gehiago ere izango dira\neguberrietan zehar. Abenduaren\n28an, Ixabel Agirresaroberen\nipuin kontaketa saioaz gozatu\nahal izango dute aginagarrek.\nArratsaldeko 17:00etan hasita,\nGainerako egunetan, hau da,\nabenduaren 26tik 28ra eta urtarrilaren 2tik 4ra txokoak antolatu ditu ludotekan, Antxomolantxa Elkarteak. Eskulanetan arituko dira bertaratzen diren haurrak. Azken egunean gainera,Olentzero eta Mari Domingi Aginagatik ere igaroko dira.hilaren 4an, eurek sorturiko artelanak erakusgai jarriko dituzte\neta urtarrileko lehen ostiral horretan, oparitxo bana jasoko dute haurrek, Antxomolantxatik\nberri eman dutenez. Antolatzaileek haurrak txokoetan parte\nhartzera animatzen dituzte.\nEguberriak Errege Egunaren\nbueltan amaitu ohi dira asko-rentzat. Erregeak aipatuta, aurten Aginaga bisitatzekoak direla\njakin dugu.IRUNTXO ALDETIK IRITSIKO\nAdi urtarrilaren 5ean, arratsaldeko 16:00ak aldera, Iruntxo aldetik Aginagara jaistekoak omen\ndira eta, hiru errege magoak.P U B L I Z I TAT E ANOAUA! ASTEKARIA. GEHIGARRI BEREZIAabenduaren 22an\nHEMEN DIRA PIRRITX, PORROTX ETA MARIMOTOTS!\nentitu, pentsatu, ekin! ikuskizun berriarekin datoz, larunbat honetan Kiroldegira.\nArgiaren Lagunak taldekoek antolatutako hitzorduaren baitan, bi emanaldi eskainiko dituzte, bata,\n16:00etan hasiko dena, bigarrena\n18:30etan. Ikuskizunerako sarrerak\naldez aurretik eros daitezke, 7 eurotan, Marije arropa dendan, Bordatxo\ntabernan eta Oiardon. Egunean bertan, Kiroldegian ere salgai izango dira 8 eurotan. 12 hilabete arteko haurrek, sarrera doan izango dute.SSarrerak Marijen, Bordatxon eta Oiardo kiroldegian dira salgai.P U B L I Z I TAT E ANOAUA! ASTEKARIA . GEHIGARRI BEREZIAabenduaren 23an\nABESBATZEN GABONETAKO KONTZERTUA\nabon kantak abesteko ohiturak sustraiturik jarraitzen\ndu gurean. Abenduaren\n21etik 24ra hitzordu desberdinak antolatzen dituzte herriko eragile desberdinek. Tartean, Zumarte Musika\nEskolak Gabonetako Kontzertua programatu du igande honetarako, hilaren 23rako, eguerdiko 12:30ak aldera, Salbatore Parrokian. Bertan, Zumaiako San Pedro Abesbatzarekin\nbatera, Zumarte-Txiki eta Zumarte\nGazte Abesbatzek, eta Zumarte Talde\nBokalak parte hartuko dute.GZumarte Txiki abesbatzakoak ere kantuan arituko dira.P U B L I Z I TAT E ANOAUA! ASTEKARIA. GEHIGARRI BEREZIApil-pilean\nESPETXEAN DIREN HERRITARRAK GOGOAN\nuskal preso politikoen\neta iheslarien eskubideen aldeko hainbat ekimen antolatu dira Eguberrietarako. Hauek dira iragarri diren hitzorduak.EAbenduak 24, astelehena\nEguberrietan ohikoa den presoen\naldeko Olentzero ere kalejiran irtengo da aurten. Abenduaren\n24an, 17:30etan finkatu dute hitzordua frontoi inguruan. Besteak beste, Kantu Taldeak bat egin\ndu ekimenarekin.Abenduak 28, ostirala\nBezperan, hilabeteko eta 2012ko\nazken ostirala izango dugu. Hilaren 28an ere, euskal preso eta\niheslarien eskubideen aldeko elkarretaratzea burutuko da. Iluntzeko 20:00etan Mikel Laboa\nplazan.Urtarrilak 12, larunbata\nAzkenik, eguberrien osterako,\nurtarrilaren 12rako deitua dago\nBilbon presoen eskubideen aldeko Herri Mobilizazio Orokorra.\nDeialdi honen inguruko informa-Hainbat elkartasun ekitaldi iragarri dituzte\nEguberri hauetarako.zio gehiago, urtarrilak12.com\nweb orrian duzue.P U B L I Z I TAT E ANOAUA! ASTEKARIA. GEHIGARRI BEREZIAabenduaren 29an\n“BARRURA BEGIRATZEKO LEIHOAK” SUTEGIN\nuskal Herriko bost zinegile\nezagunek, bost euskal preso politiko erretratatzen dituzte, “Barrura begiratzeko\nlehioak”, abenduaren 29an Sutegin ikusgai izango den filmean.\nHerrirak antolatutako hitzordua\ndugu hau, baina ez bakarra.EJosu Martinez, Txaber Larreategi, Mireia Gabilondo, Enara\nGoikoetxea eta Eneko Olasagasti\nzinegileek zuzendu dituzte, “Barrura begiratzeko leihoak” filma\nosatzen duten bost presoen erre-tratuak. Perfil desberdinetako\nbost istorioak; atxilotua izateko\nfalta zaizkion egunak zenbatzen\ndituen neska gaztea, 17 urte eta\ngero Euskal Herrira itzultzen den\ngizona, preso den alabarekin\nizandako telefono elkarrizketa\nguztiak kasetetan grabatzen dituen ama, intelektual bat ziegaren bakardadean bere burua topatu nahian, eta 20 urteren ostean, gaztetako lagun zaharrarekin\nharremana berreskuratzen duen\nETAko buru ohia erretratatu dituzte. Emanaldia, abenduarenIrudian, pelikulako bost zuzendariak.\n19:00etan hasiko da proiekzioa.29rako antolatu du Herrirak,\niluntzeko 19:00etarako Sutegiko\nauditorioan.P U B L I Z I TAT E ANOAUA! ASTEKARIA. GEHIGARRI BEREZIAUrtarrilaren 6an\nERREGEEN EGUNEAN, TABERNAZ TABERNA\n“TIPI-TAPA” ARITZEKO AUKERA BERRIA\nrtarrilaren 6an, Errege\nEgunez ospatuko da Hurbilago Usurbilgo Merkatari eta Ostalarien Elkarteak antolaturiko “Tipi-Tapa” ekimenaren\nbigarren hitzordua. Gogoan\nizan, 2 eurotan, garaiko produkturen batekin modu desberdinetan elaboraturiko pintxo bereziak dastatu ahal izango dira, urteko ardoa, sagardoa edo txakolinaren laguntzaz. Zizka-mizka\nhauek Txapeldun, Artzabal, Bordatxo, Aitzaga eta Txiriboga tabernetan eskatzeko aukera egongo da.UTrukean, “Tipi-Tapa Txartela”\neskuratu ahal izango da taberna\nhauetan. Txartel honetan bost\ntabernetako zigiluak lortzen dituenak, edaritegiotako bateanegongo den kutxan sartu eta 300\neuroko erosketa-bale baten zozketan parte hartu ahal izango\nda. Abenduaren 2an txartela lortu eta bost zigilu baino gutxiago\nbadituzue ondo gorde, baliagarriak izango zaizkizue eta Errege\nEgunerako. Lehen zozketa, ekimenaren estreinaldi egunean\negin zen, abenduaren 2an. 1142\nzenbakidun txartelaren jabeari,\nkasu honetan bi lagunei egokitu\nzitzaien Hurbilago Elkarteko establezimenduetan xahutu ahal\nizango duten erosketa-balea;\nAgus Martinezi eta Haritz Jauregiri. Hurrengo saritua nor izango\nden jakiteko ordea, otsailera arte\nitxaron beharko da. “Tipi-Tapa”\nekimena hilabeteko lehen igandero ospatuko da ekainera arte,\nbaina zozketa bi hilean behinHilabeteko lehen igandean ospatuko da,\nekainera arte.egingo da. Hurrengoa, otsailaren\n3an.Txistor eta gaztain\njana, Gure Pakearen\nEsteban ospatzeraLarra Dj,\ndantzan hastekoSanto Tomas eguna Gure Pakea Elkarteak ere ospatu asmo du, ostiral honetan, abenduaren 21ean. Txistor jana\nantolatu dute Artzabalen, 18:00etan.\nOrdu eta leku berean baina larunbatean, gaztaina jana. Abenduaren 22an bertan amaituko da bestalde, Gure Pakea\nElkarteko zuzendaritza taldea berritzeko hautagaiak aurkezteko epea.Urdaiagan eguberri bezpera eta eguneko jaia, beste egun batez luzatzen dute.\nSan Esteban Txiki eguna ospatu ohi dute\neta, abenduaren 26an. Aurten ere ez\ndute hutsik egingo.\nSan Estebango Jai Batzordeak hamaiketako ederra banatuko du, asteazken\ngoiz horretan. 11:00tako mezaren ostean izango da.Urte berrian murgilduko gaituzten\nhamabi kanpai hotsak entzun eta han\nhemen jaurtiko diren suziriei erreparatu ostean, bat baino gehiago tabernak\nnoiz irekiko zain izango da. 2013a\nparranda giroan estreinatu nahi duenak, dantzan aritzeko aukera izango du\nLarra Dj-rekin. Askatasuna plazan, goizaldeko 1:00ak inguruan hasita.P U B L I Z I TAT E ANOAUA! ASTEKARIA. GEHIGARRI BEREZIAegitaraua 2012Abenduak 21, ostiralaAbenduak 23, igandeaUdarregi Ikastolako irakasle eta\nikasleen kalejira, gabon kantak\nabesteko.12:30ak aldera, Gabonetako\nKontzertua Salbatore Parrokian.\nPartaideak: Zumaiako San Pedro\nAbesbatza, Zumarte-Txiki Abesbatza, Zumarte Talde Bokala,\nZumarte Gazte Abesbatza. Antolatzailea: Zumarte Musika Eskola.9:30 LH eta DBHko ikasleen kalejira.\n11:25 aldera, HHkoen txanda,\ngurasoekin. Agerialdetik frontoira.\n16:30 Haur Eskolatik gabon kantak abestera. Amaiera, frontoian.\nAntolatzailea: Udarregi Ikastola.15:45 Gaztelekutik Buesa Arenara saskibaloi partida ikustera.\nNori zuzendua: DBH 2,3,4. Antolatzailea: Gaztelekua.18:00 Txistor jana Artzabalen.\nAntolatzailea: Gure Pakea Elkartea.17:00 Mari Domingi eta Olentzero, Aginagako ludotekan. Antolatzailea: Antxomolantxa Elkartea.Abenduak 22, larunbataAbenduak 24, astelehena12:30 Udarregi Ikastolako jangelako ikasleen performance-a, Potxoeneako Urdintxo aretoan.Gabon kantak abesteko deiak:15:45 Gaztelekutik Txuri Urdin\nIzotz Jauregira irteera. Nori zuzendua: DBH 1.\n16:00/18:30 Pirritx, Porrotx eta\nMari Motots kiroldegian.\nSarrerak: 7 eurotan aldez aurretik, Mariaje arropa dendan, Oiardo Kiroldegian eta Bordatxon. 8\neuro egunean bertan. 12 hilabete\narteko haurrek doan. Antolatzailea: Argiaren Lagunak.\n18:00 Gaztaina jana Artzabalen.\nAntolatzailea: Gure Pakea.09:00 Aginagan: Parrokiatik irteera. Antolatzailea: Parrokia.\n10:00 Kaxkoan: Gaztelekutik,\nDBH 1ekoak. Antolatzailea: Gaztelekua.\n17:00 Kaxkoan: Parrokiak antolatutako gabon kantak abesteko\nkalejira Kale Nagusitik abiatuko\nda. Parrokiatik irteera.\n17:30 Kaxkoan: Frontoitik, presoen aldeko Olentzeroa. Parte\nhartzaileak: Bota Punttuba, Kantu Taldea, eta herriko beste hainbat talde. Antolatzailea: Herrira.Amaieran, frontoian, Herrira eta\nParrokiak antolatutako kalejiren\namaiera bateratua.Abenduak 26, asteazkena\n11:00 San Esteban Txiki Eguna\nUrdaiagan: meza eta ondoren,\nAntolatzailea: San Estebango Jai\nBatzordea.Abenduak 28, ostirala\n17:00 Ixabel Agirresaroberen\nipuin kontaketa Aginagako ludotekan. Antxomolantxaren eskutik.\n20:00 Presoen eskubideen aldeko elkarretaratzea frontoian. Antolatzailea: Herrira.Abenduak 29, larunbata\n17:00 “Dantzan” ikuskizuna Oiardo Kiroldegian. Korri, Xalto ta\nBrinko pailazoak eta Ganbarakada taldearen saioa. Sarrera+Diskoa: 5 euro (komenigarria aldez\naurretik erostea. Kiroldegian salgai. Baita egunean bertan ere).\n19:00 “Barrura begiratzeko\nleihoak” film emanaldia Sutegin.\nAntolatzailea: Herrira.Abenduak 31, astelehena\n17:00 Hurbilago San Silvestre III.\nHerri Lasterketa, Mikel Laboa\nplazatik abiatuta.P U B L I Z I TAT E ANOAUA! ASTEKARIA. GEHIGARRI BEREZIAegitaraua 2012\n(aurreko orrialdetik dator)Antolatzailea: Hurbilago Elkartea. Babesleak: Usurbilgo Udala\neta Eusko Jaurlaritza.zendua: DBH 2. Antolatzailea:\nGaztelekua.16:00ak aldera, Erregeak Iruntxo\naldetik behera, Aginagara.01:00 Larra DJ Askatasuna plazan.Urtarrilak 4, ostirala17:00 Errege kabalgata Urdaiagatik abiatuta.20:00 Kutsaduraren aurkako elkarretaratzea Mikel Laboa plazan. Antolatzailea: Itaya.Urtarrilak 2, asteazkena\n10:00 Ginkana Gaztelekuan. Nori\nzuzendua: gazte guztiei. Antolatzailea: Gaztelekua.Urtarrilak 5, larunbata\negitea. Nori zuzendua: DBH 2.\nAntolatzailea: Gaztelekua.Urtarrilak 3, osteguna\nfutbol zelaira bizikletaz. Nori zu-19:30 Kabalgataren amaiera eta\nazken ekitaldia frontoian.\nAntolatzailea: Ziortza.11:30 Gutun bilketa frontoian.\nAntolatzailea: Ziortza.Urtarrilak 6, igandea\nGoiz eta eguerdi partean, â€œTipiTapaâ€? ekimena.\nAntolatzailea: Hurbilago Elkartea.GABONETAKO HAUR PARKEA, OIARDO KIROLDEGIAN\neta 12 urte arteko gazteei\nzuzenduta egongo da jolas\nparkea. Beste urte batzuetan, bi gune nagusi bereizi izan\ndira. Bat, 2-6 urte arteko haurrei\nzuzendutakoa; eta bestea, 6-12\nurte arteko gaztetxoen gozagarri.\nPuzgarri, tamaina erraldoiko joko, tailer, oreka eta trebetasun\njolasak izango dira aukeran. Sarrera doan izango da.2Abenduak 26-28\n11:30-13:30 / 17:00-20:00 Gabonetako Haur Parkea, 2-12 urte artekoentzat Oiardo Kiroldegian.\nAntolatzailea: Usurbilgo Udala.Abenduaren 26an zabalduko dira Haur Parkearen ateak.All pages:34568101214161820222426InfoFavouriteLikeShareDownloadMoreGabonak 2012 Gehigarri berezia Published on Dec 18, 2012 eguneaFollowRead moreRead moreSimilar toPopular nowJust for youGo explore


Aholkularitza juridikoa Astigarragako Emakumeon etxean - Albisteak - Astigarraga\nAholkularitza juridikoa Astigarragako Emakumeon etxean\nEmakumearen lan munduarekin lotutako aholkularitza zerbitzua eskainiko du Astigarragako Emakumeen etxeak ekainaren 18tik aurrera. Zerbitzu honen berri emateko, aurkezpena ostiralean, 18:00etan egingo da Emakumeon Etxean.\nMaiatzean Astigarragako Emakumeon Etxeak ateak ireki zituen. Espazioa Joseba Barandiaran plazan kokatua dago.\nLokalaren lagapena 15 urterako egin da. Beraz, Emakumeon Etxea sortu berria den arren, proiektu egonkorra eta sakona izango da. Herrian, giltzarri izango den proiektu soziala eta feminista da. Proiektu honen helburu nagusiena Astigarragako emakumeak ahalduntzea, saretzea eta ekimen feministak sustatzea da; prestakuntza eta informazioa eskainiz, ikuspegi feministatik eztabaida eta gogoeta piztuz.\nEkimen horien baitan, aholkularitza juridikoa jasotzeko aukera izango da bertan ekainaren 18tik aurrera. Zehazki, lan munduarekin loturiko aholkularitza zerbitzua izango da: eszedentziak, jubilazioak, nominal, finikitoak, lan-baimenak, E.R.E eta E.R.T.E ...\nHelburua Astigarragako emakumeak lagundu, beraiek dituzten zalantzak juridikoki erantzun eta aholkatzea da. Kasu bakoitzeko arreta emango da. Hau da, arreta pertsonalizatua eskainiko da; doan eta konfidentzialtasunez. Genero ikuspegitik, emakumeon diskriminazio, babesgabetasun eta indarkeria egoeren inguruan laguntza eskainiko da.\nArreta aurrez aurrekoa izango da Astigarragako Emakumeon Etxean, Barandiaran plaza, 23. zk. Hitzordua hartzeko ondorengo posta elektronikora bidali behar da mezua: emakumeonetxea.astigarraga@gmail.com


Azken bolada honetan Berritzegunean ikastaro bat prestatzen gabiltza. Ebaluazio diagnostikoaren emaitzak aztertu eta gero, gure Ikastetxeen hobekuntza plan gehienetan hizkuntz gaitasunak lehenengo postua duenez, bakarra ez esateagatik, irailean ikastaro bat antolatzen ari gara. Nik batzuetan, eta ez dut inor mindu nahi, hurrengo hausnarketa egiten dut:\nDerrigorrezko Hezkuntzako curriculumaren % 33, 33 (periodiko huts) hizkuntzarekin zerikusi handirik duten arloak dira (euskara, gaztelania, ingelesa...)\nArlo gehienetan, testu liburuetan proposatzen diren ea jarduera guztietan testuekin lan egiten da.\nPedagogi Berrikuntzako lerro nagusien artean betidanik hizkuntz-programek lehentasuna izan dute, beraz, ikastetxeko proiektu eta prestakuntza ugarik ibilbide hau jarraitu dute: hizkuntz normalkuntza, hizkuntz proiektua, hizkuntz trataera bateratua, ingelesako sarrera goiztiarra, ikasle berrien hizkuntz indartzeko programa, eleaniztasuna...\nInoiz baino gaur egun izan dugu hainbeste haur eta gazte-literatura mota\nInoiz baino gaur egun izan dugu hainbeste liburutegi eta hain ondo antolaturik, batez ere eskoleetan\nInoiz baino gaur egun izan dugu hain aurreratuta dauden komunikazio-sistemak eta sare sozialak. gazteek erabiltzen dituzten gehienetan, gainera, idazten eta hitz egiten dute: blogak, txata, SMSak...\nUrtero egiten den "Barómetro de hábitos de lectura" ikerketan beti saldo positiboa ateratzen da: "Los que más leen son los niños entre 10 y 13 años (91,2%) y los jóvenes entre 14 y 24 años (70,5%) " (2009ko txostena), " casi la mitad de los españoles lee en algún soporte digital " (2010)\nBeraz, ZER DEMONTRE GERTATZEN DA HIZKUNTZ GAITASUNAREKIN?\nNik, benetan, ez dut erantzunik eta, gainera, ez dut erori nahi betiko kontuetan, hala nola, " gazteek irakurtzen ez dutela", helduek ere gauza bera egiten dugula konprobatuta dudalako. Edo entzutea , gorrotatzen dudan esaldi famatu hori "irakasle guztiok hizkuntz irakasleak garela", batzuek besteei Sistemaren erruak botatzen edo banatzen egongo bagina bezala.\nGaldera zuzena , nire ustez, hau da: gure ikasleek zergatik ez dute irakurtzen, idazten, entzuten eta hitz egiten ikasgeletan?, Zergatik ez dituzte garatzen gaitasunaren dimentsioak? Beharbada klasean erabiltzen diren jarduera edo atazek bultzatzen ez dituztelako, edo eskolako gaiak modu aspergarri batean aukerten direlako , edo ikaslearen papera pasiboegia delako, edo paper guztiz idatziaz oinarritutako irakaskuntza erabiltzen dugulako, edo ikasleen ekoizpenak behar bezala baloratzen ez ditugulako...\nEnfin! ez dut bukatu nahi Weborri bat gomendatu barik: LEER.ES. Arlo guztietako jardueren adibideak daude:\nCurriculum desberdinak eratzea\nirakurmena eta idazmena hobetzeko aholkuak artikuloetan\nGazteentzako jarduera motibagarriak, adibide moduan\nGehiago gure arloetan: Zientziaberri Wikia\nUna reflexión sobre la competencia lingüística y una página: LEER.ES, con ejemplos de actividades para todas las áreas


2019-20-Batxi2Enpresa-Irteera: DiarioVasco+TeleDonosti | Batxilergoa Jakintzan\nDonostian izan gara gaurkoan Enpresakoak. Iñigok lagundu digu eta bera izan da gure aurkezlea; ederki asko esplikatu dizkigu hango gorabeherak. Akonplejatuta geratzen ginen kazetariek izugarrizko parrafada luzea kontatzen zigutenean paperaren laguntzarik gabe… Telepronterra ezagutu dugu eta… hori bai earra azterketa bat egiteko unean! je je…\nGrabazioak 6 hilabetez gordetzen omen dituzte, legeak hala eskatzen dielako…, programazioa, errealizazioa, kamaren kontroladora… ikusi ditugu TeleDonostin. Delujo tratatu gaituzte han!\nEta Diario Vascon igual. 1934an jaio zela ikasi dugu eta, izenak Vasco badio ere, Gipuzkoakoa bakarrik dela. 7 gizonen ekimena izan omen zen… eta Maezturena entzun dugu bereziki…\nZentsura eta abarren artean izan omen zen hasiera, gerra zibila segituan, Frankismoa gero… Ene! Bizirauteko ahaleginean, Frente Nacional izena hartu omen zuen bolada batean, gero, asentatu zirenean, berriro Diario Vasco izatera pasatuz.\n2012a omen da beste data garrantzitsu bat, Vocento taldearen barnean sartu zenean, logistikan, finantziazioan, sare sozialetan zabalduz. Ez da egunkari soila esan digu Iñigok, MARKA bat baizik. Hemeroteka erakutsi digu (88ko bilduma, konkretuki… data inportantea zela-eta…), Erredakzioa (denak ixil-ixilik…) eta rotativa. Azken honen arbasoa kanpoan dute, 1975ekoa!\nGoizeko 09:00etan sartzen direla jakin dugu, bileritis… Segun eta zenbat sponsor (publizitate+eskelak), hainbeste orrialde izango ditu egunkariak… Gaueko 22:00ak aldera eskeletoa osatuta dago. Azken ukituak eta … inprimitzeraaa! Ezustekoren bat balitz, paren las rotativassss! Bestela, palante! 50.000 inguruko tirada aste-egunetan, 65.000 asteburuetan, ia bost bat ordu daleketepego… Gero banatu egin beharko dute… 05:00etarako dendetan! Esan diot Nerebari banatzaile horietaz galderaren bat edo beste pentsatu behar ditudala, e? Kelosepais! Esan behar izan diot Iñigok usain arraroak egon daitezkeela esan duenean, erabat paranoika jarri baita, beldurtuta ezin jasan izango delakoan… Tinko eutsi dio berak. Ez, ordea, landereño xaharrak… Eztulak ito beharrean izan baita!\nNazioarteko albisteak direnean, berriz, ez omen dute hara bertako inor bidaltzen, baina… Nerebaaa! Hor zijen bestea, e? 3 palbote! Agian publizitatean beste bat ere…\nIkusi ditugu tona bat pisatzen dituzten paper-roiloak… eta… konestoyunbizkotxohastamañanaalasotxo egin dugu. Hori bai… momento estelar egunkarian atera garenean, klaro! Aitorrek ez omen du gaur egunkaririk erosiko… Gure politologoa segituan hasi da etorkizunerako predikzioak egiten…\nOso ondo, orient!\nArgazki gehiago nahi baduzue: HEMEN\n← Previous Post 2019-20-Batxi-ENE\nNext Post → 2019-20-Batxi2-Irteera-Unitour


Kristalezko botilekin bildutako euroak laguntza humanitarioetara zuzenduko dira | El Correo\nZurekinKristalezko botilekin bildutako euroak laguntza humanitarioetara zuzenduko dira\nKristalezko botilekin bildutako euroak laguntza humanitarioetara zuzenduko dira\nZehazki, UNICEFi eman dizkiote 6.385 euro\nELCORREO.COM Martes, 11 julio 2017, 00:51\nRicardo Barkala Bilbao Bizkaia Ur Partzuergoko presidenteak eta Eduardo Ubieta Bizkaia-Slow elkarteko presidenteak 6.385 euroko balioa duen txeke bat eman diote astelehen honetan Isidro Elezgarai UNICEF erakundearen Euskal Herriko batzordeko presidenteari. 'H2O Bilbao, mesedez!' kanpainaren baitan saldutakp Jaume Falconer diseinatzailearen kristalezko botila solidarioei esker lortu den dirua da.\nKanpaina urte amaieran jarri zuten martxan, Bizkaiko ostalaritza lokaletan txorrotako uraren kontsumoa sustatzeko. Gatazka eremuetan, lehorte edo gosete handiko tokietan, haurrei zuzendutako hainbat proiektu martxan jartzeko erabiliko da dirua, dohaintza aurkezteko egindako ekitaldian azaldu dutenez.\nKanpainan 30 bat establezimenduk parte hartu dute, ostalaritza lokalek bezeroei txorrotako ura eskaintzea sustatzeko asmoz. Kalitate oso oneko ura daukaten tokietan gero eta gehiago hedatzen ari den ohitura bat da. Toki horietako bat Euskadi da; izan ere, gizakien kontsumorako baliabideak, funtsean, Natura 2000 Sareko eremuetatik hartzen dira. "Gainera, botilako uraren ordez txorrotako ura edateak abantaila ugari ditu, nagusiki, ingurumenaren kontserbazioarekin eta zaintzarekin zerikusia dutenak", adierazi dute.\nEkimena martxan jartzeko, Jaume Falconer artistak kristalezko botila bat diseinatu zuen. Botilaren gainean "Bilboko txorrotako ura" idatzi zuen euskaraz, gaztelaniaz, ingelesez, frantsesez, italieraz, errusieraz, arabieraz eta txineraz. Horrela, establezimenduko kartaren bitartez, txorrotako ura edateko aukera eskaintzen da.\nKanpainaren helburua ez da soilik Bilboko uraren kalitate onari balioa ematea. Helburu solidario bat ere dauka: kolaboratzaileen jatetxeetan eta norbanakoei saldutako botilekin bildutako dirua UNICEF erakundeari eman zaio. Guztira, 1.277 botila solidario saldu dira, ale bakoitza bost euroko prezioan.\nErandioko alkateak deliturik egin ez duela erabaki du Zigor epaitegiak Romo Kultur Etxearen ingurunea egokitzeko lanen lehenengo fasea abiatu da


San Joaneko suak Donostian 2019: non eta noiz ikusi\nDonibane bezpera Donostian: suak non eta noiz ikusi\nUda sasoiari ongi etorria emateko 18 su piztuko dituzte Gipuzkoako hiriburuan. Egunean zehar izango diren hainbat ekitaldik giroa alaituko dute.\nSan Joaneko sua. Argazkia: Lorentxo Portularrume\n15 su piztuko dituzte Bilbon San Joan gauean\nSan Joan gaua, eguzkiari suaz laguntzen\nFamilientzako jaia Getxon San Joan gauean\nSuaren inguruan bilduko dira milaka lagun igande gau honetan, ekainak 23. Donibane bezperan, udari ongi etorria emateko. Donostian, dispositibo handia prestatu dute, herritarren segurtasuna bermatzeko asmoz. Hori dela eta, San Joaneko 18 su izango dira Donostia osoan, "babes zibileko teknikoek, suhiltzaileek eta Udaltzaingoak baimendutako gune publikotan", Martin Ibabe Donostiako Udaleko Herri Segurtasuneko eta Herri Babeseko zinegotziak adierazi duenez.\nIbabek azpimarratu duenez, erabat debekatuta dago hondartzetan sua piztea eta hori guztia bermatu ahal izateko, Udaltzaingoak zerbitzu berezia prestatu du. Suekin batera, auzo bakoitzak egitarau propioa prestatu du: musika nonahi izango da, gauera arte giroa berotzen joateko, eta familia guztiarentzako ekitaldiak prestatu dituzte.\n-San Joan sua Lorea: 17:00-01:00\n-Aieteko San Joan sua: 18:00-01:00\n-San Joan festa Martutene: 18:30-21:30\n-San Joan sua-Morlans: 19:00-21:30\n-San Joan sua Sagues: 12:00-22:30\n-Alde Zaharreko San Joan sua: 19:00-22:00\n-San Joan sua Herrera auzoetako jaiak: 20:00-00:00\n-San Joan sua Amara Zaharra: 16:00-24:00\n-San Joan sua Amara Berri: 21:00-23:30\n-San Juan gaua (Loiolako Erriberak): 19:00-00:00\n-San Joan sua Oletako auzoetako jaiak: 00:00-00:30\n-San Joan sua Txomin: 11:30-01:00\n-San Joan jaiak 2019 Intxaurrondon: 22:00-23:45\n-San Joan sua Antiguako San Juan jaiak: 22:00-23:30\n-San Joan sua San Roque: 22:00-00:00\n-San Joan sua Igeldo auzoetako jaiak: 22:00-23:30\nJarraitu beharreko lehen aholkua udaltzainen aginduei kasu egitea da, horretarako jarritako guneetan eta hartu beharreko kautelazko neurrietan.\nHalabar, sua zuhaiztietatik gertu ez piztea aholkatu dute, baita gutxieneko 15 metroko distantzia errespetatzea ere, ibilguiluei, etxebizitzei…dagokienez.\nSua asfalto gainean eginez gero, metalezko txapa bat jarri beharko da, hura babesteko eta kalteak ekiditeko. Egurra soilik erabiltzea aholkatu dute, eta inoiz ez aerosolak, plastikoak edota neumatikoak.\nSuaren gainetik salto ez egiteko ere eskatu dute, balizko erredurak ekiditeko, bereziki alkohola edanez gero, gehiegi edateak benetan egoera arriskutsuak eragin ditzakeelako.\nBehin jarduera amaituta, sua benetan itzalita dagoen ziurtatu beharra dago.


Barra kodea: 8436007083173\nGARIren moduko ibilbide luzeko edozein artistarentzat, disko bilduma bat ekoiztea ispiluaren aurrean biluztearen parekoa da. Norberaren irudiari eta landutako arrastoari aurre egin behar zaie eta ikusmira horretatik unerik gogorrenekin eta gordinenekin batera, sortzaileak eta aberatsak diren beste batzuk ikustatzen dira, zeharo arruntak diren pasarteak ere bai tartean. Aro bakoitzean, onerako zein txarrerako, artistak beti topatzen du esanahi bereziren bat duen kanturen bat, nahiz eta, seguru asko, ez izan abestirik arrakastatsuena. Horren garrantzia beti da subjektiboa eta kuttuna sortzailearentzat.\nAurrekoaren harian dator, hain zuzen ere, GARIren 16 lore bilduma berri hau. Balio sinboliko pertsonal handia zuten hainbat garaitako hamasei abesti jasotzen ditu lanak, horietako hiru (bi abesti dira baina bat, Aitormena, bi aldiz bertsionatu du) Hertzainak taldearen garaikoak eta beste hamahiru (hamabi abesti dira baina bat, Nire gu berriarekin, bi aldiz bertsionatu du) bakarkako bizitza artistikotik erreskatatuak.\nIzenburuan bertan, 16 lore, GARIren garapen artistikoaren urrats berria antzeman dezakegu, izpiritu berri bat. Aurreko lanean, Esperantzara kondenatua zeritzan horretan, musikari legazpiarrak esperantzari atea herabeki zabaltzen bazion ere, oraingo 16 lore lan honetan berriz, hausnarketa ugari burutu eta aldaketa pertsonal sakonak bizi ondoren, susperturik eta grinaz beterik agertzen da artista, betidanik kantuetan izan dituen kezkak eta gaiak, barru-barrutik berriro aldarrikatzeko: maitasuna, inkonformismoa, etsipena, bizitzari barre egitea...\nDiskoaren sorkuntza eta ekoizpen prozesuak ere lagundu du lan berriaren bizigarritasuna areagotzen, 16 lore oso modu naturalean jaio baitzen, GARIren aurreplangintzarik gabe. Lanaren elaborazioan parte hartu duten musikarien lanak eta emari kolektiboak, hasieratik, diskoaren garapena eta azken emaitza markatu dituzte: akustikoan grabaturikoa, oinarrizko soinu naturalak eta sotilak erabiliz, sekulako indarra transmititzen du. Orainaldiaren ikuspegitik oroimenean sakontzen duen bilduma honetarako, hamasei kantu berritu dira, hainbat moldaketa eta xehetasun landuz. Azkenean, entzulearentzat harrigarria suertatzen da eta ezustean harrapatuta geratzen da. “Lore” guztiak estudioan grabatu dira, Gasteizko Artium museoan zuzenean Patti Smith kantariarekin batera grabaturiko Nire gu berriarekin kantuaren bertsioetako bat izan ezik.\nDiskoaren irudia, azkenik, funtsezkoa da lan honen kontzeptuarentzat, eta lan osoaren zentzua koherentzia handiz biltzeko ikaragarri laguntzen du: Anton Goirik, koloretan lehen aldiz, diskoaren diseinurako moldatu dituen argazki esanguratsuetan GARIren irudi ezohizko bat islatzen da; argi berri batek gidaturik bezala, energia eta gogoz beterik berriro. Beti aurrerantz.


Gari – 2d1\nJon Benitorekin hasi genuen “Bidelagunak”. Jonek Garirengana bidali gintuen. Eta Garirengan buruz gorako izeberg bero bat topatu dugu, bere azala etengabean mutatzen eta birsortzen dakien hidra mitiko bat, presentzia hutsez magnetizatzen duen artista garden bat.\nBitxia da: nekez izango da iragan loriatsuagodun abeslaririk egungo eszenan, eta nekez topatu ahalko da iraganean baino orainari oratuago bizi denik. Ez da malenkonia tantarik usaintzen Garirengan. Sofa goxoak desegin, sormenaren bertigora jauzi egin, oraina estutu.\nErrebelde eta aske, aurreiritzi eta artaldeetatik aparte beti.\nZaldiaren galapa askea elurretan. Kolore jaioberrien eztanda freskoa. Amapolazko egun finlandiarra. Neoizko argidun Bilbo mutante hontan aurkezten dugu, plazer handiz, bidelagun berri honi eskainitako begirada hau. Zatoz, amets.


· PARTE HARTZAILEAK ·\nHirurogeiko hamarkadaren erdialdean sortu zen ARGIA taldea. Orduz geroztik, Euskal Herrian folklore-jardueraren ezinbesteko erreferentzia izan da azkeneko berrogei urtetan.\nBere sorreratik J.A. Urbeltzek zuzendu du, hirurehun dantza eta bostehun doinu tradizional baino gehiagorekin lan eginez Euskal Herrian, Europan eta Ameriketan eskainitako kontzertu ugaritan.\nARGIA taldean eta Euskal Herriaren erreferentzia zuzenean ezagunak dira bere eszenaratze zaindua, musikarien kalitate instrumentala eta kolorea, diseinu ederreko jantzitegi tradizionalarekin batera.\n1988an, neurri handiko produkzioa lantzen zuen garaia ireki zen. Bertan, mugako bi aldeetako bederatzi dantza-talderekin batera eta Eusko Jaurlaritzaren laguntzarekin, ZORTZIKO izeneko ikuskizuna gauzatu zen. Confolens-eko (Frantzia) Nazioarteko Jaialdian estreinatu ondoren Euskal Herri osoan eskaini zuten.\nHerrian bertan egiten diren festak, erritoak eta dantza ekitaldiak ditu Eibarko Kezka dantza taldeak bere lehentasun nagusia. 1958an Eibarko Klub Deportiboaren baitan sortutako dantza taldeak inauterietan koko- dantzekin abiatu ohi du urtea, eta Santa Kurutzetan, San Joanetan, San Andresetan eta bere burua akonfesionaltzat duen herriko santoral egutegiko festa guztietan dagokion dantzaz arduratzen dira Kezkako dantzariak.\n1990. urtean Elgoibarko Haritz dantzari taldearen eskutik Donostiako Argia taldea ezagutzeko zorteak dantzari buruzko etengabeko ikasketan murgiltzera eraman du Eibarko taldea, inoiz bukatzen ez den ikasketa sorgi- gurpilean jira-biran dantzan aritzeko zorionera kondenatuta.\nHaritz Euskal Dantzari Taldea 1973. urtean sortu zen Elgoibarren, San Bartolometan egin ohi zen soka-dantza mantentzeko helburuarekin. Geroztik Elgoibarko tradizioen eta ondarearekiko ardura eta dantza errepertorioan sakontzea izan ditu xede nagusi. Lau hamarkada pasata, San Bartolome jaietako sokadantza plazaratzen segitzen du Haritz euskal dantzari taldeak, eta horixe du urte osoan egiten dituen saioen artean kuttunenetakoa. Herriko auzo eta festetan parte hartzen du, Aiastian San Migel festetan, Idotorben San Pedroetan eta baita Galiziako Etxeak antolatzen dituen festetan ere. 2009tik aurrera Errosarioko Amaren ezpata- dantza dantzatzen du Haritzek Elgoibarko kaleetan, Juan Antonio Urbeltz eta Argia dantza taldearen laguntzarekin sortua izan zena.\nHorrez gain aipatzekoa da uztailean Portugaleteko Elai-Alai elkartearen laguntzaz antolatzen den Nazioarteko folklore jaialdia, 1987tik gaurdaino atzerriko hamaika talde Elgoibarren ikusteko aukera zabaldu duena. Haritzek beste hainbat herritan ere eskaini izan ditu emanaldiak, bai eta Europako zenbait herrialdetan (Katalunia, Austria, Belgika...) ere.\nDonostiako Argia dantzari taldea eta bere zuzendari Juan Antonio Urbeltz- ekin lankidetzan dihardu Haritzek azken 25 urteetan, eta 1988an Confolens- eko Nazioarteko Jaialdian Zortziko ikuskizuna estreinatu zenetik Argiak sortutako ikuskizun guztietan parte hartu dute Haritzeko dantzariek: Zortziko, Muriska, Alakiketan, Kondharian, Pas de Basque, Axeriboda, Axuribeltza, Aunitz urtez eta Besta Berri, hain zuzen ere.\nEibarko Kezka eta Debako GureKai dantza taldeekin elkarlanean aritzen da, eta baita Galdakaoko Andra Mari, Portugaleteko Elai-Alai, eta Iruñeko Duguna taldeekin ere.\nInazio Bereziartua musika eta dantza eskolaren baitan haurren dantzako prestakuntza bere gain du Haritzek euskal dantzari taldeak, ehunka ikasleri dantzarako oinarrizko hezkuntza eskainiz bertan.\nDuguna-Iruñeko dantzariak taldea 1949. urtean sortu zuen Iruñeko udalak, hirian izandako dantza tradizio aberatsari modu egonkorrean jarraipena emateko. Ordutik, hiriko ospakizun nagusietan (San Fermin, Batasunare pribilejiaoren eguna, San fermin Aldapakoa, San Saturnino...) parte hartzen du dantzan eta hori du eginkizun nagusi. 2009 urtean Iruñeko ondare koreografikoa aberasteko proiektu bati ekin eta horren fruitu dira hainbat dantza-sorkuntza, esaterako, San Fermin Aldapakoaren egunean dantzatzen duten Ezpata-dantza eta San Blas eta San Juan egunetako soka- dantzak, hauek guztiak Argia dantzari taldearekin elkarlanean sortuak. Izan ere, 2007. urtetik elkarlanean ari baitira Duguna-Iruñeko dantzariak Argia dantzari taldea. Azken honen ikuskizunetan Dugunako 50 bat dantzari eta musikari parte hartu izan dute 2007az geroztik.\nMaritzuli konpainia 1996 ean sortu zuen Claude Iruretagoyenak , Ixtorio Mixtorio izenarekin.\n1999ean bere betirako izena hartu zuen . Geroztik Maritzuli konpainiak Malandain Ballet Biarritz Zentro Koreografikoaren laguntza finantzario, profesionala eta logistikoa jasotzen du. Taldearen hasieratik, beren proiektuak arlo anitzeko artisten artean eginikoak dira. Ikuskizunak ikuspuntu kultura-aniztasun batetik sortuak dira eta perspektiba diakroniko batetik ikusiak, baino ikerketa zorrotz eta historiako testigantza fideletan oinarrituz noski. Tradizioaren inguruan eraikitako eskola bat izateaz gain, talde berritzailea dugu musika eta dantzaren munduak profesionalizatu dituzten aldetik.\n20 urte hauetan, Maritzuli konpainiak ikusgarri esberdinak sortzeko aukera izan du. Ixtorio Mixtorio, Ingura Mingura, La Pamperruque, Côté cour... Côté Jardin..., Kutx ala Pil, Aurrez aurre, Nundik Nora, Lau urrats eta kitto, izan ziren sorkuntza azpimarragarrienak. Bestalde, Biarritzeko hirian egiten diren ospakizunetan dantzak berreskuratzen saiatzen da Maritzuli Konpainia, ala nola, Jondoni soka dantza eta San Martin ezpata dantza.\nClaude eta Jon Iruretagoyenak urte askotan Argia dantza taldearekin dantzatzeko aukera ukan dute eta arreman on orien ondorioz, Maritzuli konpainiako haurrek “Besta Berri” ikusgarrian parte hartzeko aukera ukan zuten.\nElai Alai dantza eta musika taldea Portugaleten sortu zen, 1962an, herri ekimenari esker eta herriaren tradizioari jarraiki. Harrezkero, ELAI ALAI elkartearen nortasuna eta itzala sendotu egin dira, bai Euskal Herrian, bai kanpoan ere, apalki baina etengabe jardun duelako Euskal Herriaren folklore eta kultura tradizional joriak berreskuratu, gorde eta zabaltzen.\nNazioarteko Jaialdi eta emanaldi ugaritan aritu da gonbidatuta taldea, arrakasta handia lortuta beti, bai entzuleen artean, bai hedabideetan ere. Euskal herri guztietako dantzak hartzen ditu taldeak bere errepertorioan, hala nola, Bizkaiko Dantzari-dantza ta jotak Gipuzkoako Ezpata-dantzak, Alabesak, Nafarroako dantzak, Xiberuko Maskaradak eta nola ez Lapurdi ta Behe-Nafarroako Inauteriak.\nIbilbide luzean ikuskizun askotxo atondu ditu, eta horietatik hauexek nabarmendu nahi ditugu: Sustraiak, Salazar, Santiago, “Lehen, Orain eta Beti” eta gaur egun Errituak eta Dantzak.\nIkuskizun horien artean bilakaera bat antzeman daiteke, bai teknikaren aldetik, bai koreografiaren aldetik ere, gure kultura gaur egungo moldeetara egokitze aldera, mende berriak azpian hartu ez dezan, garai berrietarako gauza izan.\nHARREMANETARAKO: Artedrama · Tel.: 615 779 511 · info@artedrama.com


Probintzia Guztiak Castellon Valencia\nIndustria-pabiloia - Puig\nIndustria-pabiloia - Alaquas (Pol. Ind. Bovalar)\nIndustria-pabiloia - Museros\nIndustria-pabiloia - Quart de Poblet (Barrio Del Cristo)\nIndustria-pabiloia - Aldaia\nIndustria-pabiloia - Riba - Roja de Turia (Pol. Ind. El Oliveral)\npisu - Quart de Poblet (Zona Mercadillo Rev.)\netxea - Valencia (Russafa - Ruzafa)\nIndustria-pabiloia - Alaquas (Alaquàs)\nIndustria-pabiloia - Manises (Poligono Barranquet)\nEraikina - Riba - Roja de Turia (Riba-Roja del Túria)\nIndustria-pabiloia - Quart de Poblet (Centro Del Pueblo)\nIndustria-pabiloia - Xirivella (Poligono Virgen de la Salud)\nIndustria-pabiloia - Riba - Roja de Turia (Pol. Ind. Sector XIII)\nIndustria-pabiloia - Massanassa (Massanasa)\nEraikina - Vilamarxant\nIndustria-pabiloia - Alaquas (Pol. Ind. Mollons)\nIndustria-pabiloia - Riba - Roja de Turia (Polig. Ind. El Oliveral)\nOrubea - Quart de Poblet (Centro Del Pueblo)\nIndustria-pabiloia - Paterna (PARQUE TECNOLOGICO)\nIndustria-pabiloia - Riba - Roja de Turia (POL. INDUSTRIAL OLIVERAL SECTOR 13)\n175.000 € - 800 €/hilabetea\nIndustria-pabiloia - Riba - Roja de Turia (Pol. Ind. Casanova)\nPAG 1/21 - TOTAL 250 Jabetzak\nIndustria-pabiloia - Aldaia , Eraikitako azalera 12194m2, 23547m2.\ngarajea - L'Eliana (LA ELIANA CENTRO) , Eraikitako azalera 22m2.\ngarajea - Valencia (Tres Forques) , Eraikitako azalera 23m2, 15m2.\ngarajea - Aldaia , Eraikitako azalera 20m2.\ngarajea - Quart de Poblet (Colegio Sagrado Corazon) , Eraikitako azalera 17m2.\nMerkataritza-lokala - Xirivella , Eraikitako azalera 34m2.\nSalmenta 26.745 €\ngarajea - Valencia (Penya-Roja - Alameda) , Eraikitako azalera 17m2.\nOrubea - Godelleta , 928m2.\nMerkataritza-lokala - Aldaia , Eraikitako azalera 50m2.\npisu - Aldaia , Eraikitako azalera 69m2, 3 Gelak, 1 bainugelak.\nMerkataritza-lokala - Xirivella , Eraikitako azalera 75m2.\nEgin klik hemen WhatsApp bidez edozein zalantza argitzeko12:47


‘Humanitate Digitalak eta teknologia berriak artearekin jarri nahi ditugu harremanetan’ – UEU365\n‘Humanitate Digitalak eta teknologia berriak artearekin jarri nahi ditugu harremanetan’\nueu365 | 2021-10-04\nHumanitate Digitalak, Generoa eta Artea jardunaldia izango da urriaren 16an Errenteriako Lekuona Fabrikan. Emartistak proiektuan du abiapuntua eta EWKE, Errenteriako Udala eta UEUrekin elkarlanean antolatu dute. Maite Luengo Aguirre eta Marina Arranz Bombin dira Emartistak proiektuaren atzean daudenak.\nJardunaldiak Emartistak proiektuan du abiapuntua, arte eta Humanitate Digitalen testuinguruan kokatzen den ekimenean. Proiektua 2020ko abendutik aurrera egon da martxan, UEU eta EWKEren laguntza bati esker, eta hilabete hauetan zehar egindako lana aurkezteko nahiarekin hasi ginen jardunaldian pentsatzen. Era berean, Emartistak-ek Wikipedia eta emakume bezala identifikatzen diren euskal artistak dituenez abiapuntutzat, garrantzitsua izan da guretzat beste ikertzaile eta sortzaileen presentzia izatea jardunaldian; teknologia berriei, arteari eta generoari buruzko gogoeta zabalagoa eskaini ahal izateko.\nZein da Humanitate Digitalen egoera Euskal Herrian?\nEuskal Herrian Humanitate Digitalek gero eta presentzia handiagoa dute. Azken urteotan, gainera, ekimen ugari ari dira sortzen eta garatzen Humanitate Digitalak oinarri hartuz eta horrek oso eragin positiboa du euskal gizartean duten presentzian. Gainera, garatzen jarraitzeko nahia eta interesa dagoela nabari da. UEU, esaterako, lan handia egiten ari da euskara eta Humanitate Digitalen inguruan, jardunaldi hau bezalako ekimenak bultzatuz edota ikasketa eta ikerketak sustatuz.\nWikimedia eta Wikipediaren eragina landuko duzue besteak beste. Genero berdintasunean oinarritutako artearen historiari begira zer eskaintzen dute?\nLehendabizi, zera argitu nahi dugu, aipatutako bi baliabideek artearen historiako jakintza gizartearekin lotzeko aukera ederra eskaintzen dutela. Wikimediaren kasuan, artisten lanen irudiak txertatzeak beren ikusgaitasunean eragin zuzena dauka. Horrez gain, Wikipedia aintzatespena lortzeko baliabide aproposa dugu, bertan biografia edukitzeak imajinario kolektiboaren parte bilakatzeko zubia eskaintzen baitu.\nHoriek horrela, artearen historiaren eraikuntza parekideari dagokionez, bidezidorra eskaintzen digute bai Wikimediak, bai Wikipediak. Izan ere, bere burua emakumetzat duen artista batek, elkarrizketak, erakusketen katalogoak eta abar sarean edukitzekotan, Wikipedian profila sortzeko aukera du. Ez hori bakarrik, iraganeko emakume artistei lotutako irudi edota testuak topatzekotan, beraren nondik norakoak plazaratzeko aukera ere ematen dute biek.\nDena dela, ñabardurak badaudela aitortu beharra dugu, Wikipediaren alorrean ere zenbait erronkarekin egiten baitugu topo. Emartistak proiektuaren baitan nondik norako horiek ikertu eta artikulu bat idatzi dugu Uztaro aldizkarirako. Baina irakurtzeko oraindik pixka bat itxaron beharko dugu, berrikuspen prozesuan baitago.\nHumanitate digitalen eta teknologia berrien inguruko hausnarketa sustatzea da zuen nahia, Zein galderaren bueltan?\nJardunaldi honen bidez, Humanitate Digitalak eta teknologia berriak artearekin jarri nahi ditugu harremanetan. Eta, horretarako, artelanen sorkuntza eta artisten jendarteratze prozesuen inguruko galderak proposatu ditugu.\nAlde batetik, artistak eta haien lanak bildu edo ezagutarazteko Humanitate Digitalek eskaintzen dituzten aukera eta erronken inguruan egin nahi dugu gogoeta. Bereziki, genero berdintasuna sustatzeko nola baliatu daitezkeen eta horren garrantzia zein den izango ditugu aztergai.\nBestetik, artistentzat teknologia berriek izan ditzaketen erabileren inguruan egingo da hausnarketa. Emartistak proiektuan parte hartutako hiru artistek, Jugatx Astorkia, Onintza Etxebeste eta Oihane Iraguenek, haien sorkuntza-lan eta prozesuen inguruan hitz egingo digute, norberaren interes eta kezketatik abiatuz.\nJardunaldiaren helburua bikoitza da. Hasteko, teknologiak orokorrean, eta zehazki humanitate eta artera aplikatutakoak eskaintzen dituen aukera desberdinak jendarteratzea; genero ikuspegia aplikatuta. Gauzak horrela, aurkeztutako ekimen digitalen ( WikiEmakumeok, Emartistak eta Topategia) nondik norakoak, eta aipatu berri ditugun artisten arte-ikerketa desberdinak partekatzeko parada izango dugu. Halaber, hausnarketarako espazioa sortzea dugu jomuga, saretzen hasi eta etorkizunean jarraikortasuna izatea espero dugu, humanitate digitalen baitan arteari lotutako ildoarekin jarraitu ahal izateko.


2019-10-02 - Urola Kostako Hitza : Urola Kostako Hitza\nAsteburuan hasiko dira Organo Erromantikoaren XX. Zikloaren barruko kontzertuak\nAzkoitiko hiru emanaldiak Amabirjinaren Jasokundearen Parrokian izango dira larunbatetan, eta Azpeitiko hiru emanaldiak Loiolako Santutegian, igandeetan. Emanaldi guztiak 20:00etan izango dira.\nLau astez luzatuko da txapelketa, eta finala urriaren 25ean izango da. Partida guztiak Azpeitiko Izarraitz pilotalekuan jokatuko dituzte, ostiraletan, 18:30ean hasita. Bi taldetan banatuta eta ligaxka formatuan jokatuko dituzte partidak. Lehen jardunaldian, A taldeko Ansa II.ak eta Labakak parez pare izango dituzte Matxin III.a eta Larrañaga. B taldean, berriz, Juaneneak eta Zubirik Goikoetxea V.aren eta Ionen kontra neurtuko dituzte indarrak. Erremontea ezagurataztea xede, ate irekiak egingo dituzte urriaren 18an eta 25ean.\nEgitarau oparoarekin dator Azpeitiko XI. Zezen Beltz Asteburua\nErorikoak Prebenitzeko Tailerra antolatu dute laugarrenez Azkoitian, eta izena eman daiteke


Bero-sapa itogarria. Elastikorik gabeko bi gazte txalupa baten gainean. Izerdi-patsetan azala, labainkor. Kopetan behera eguzki-krema errekastoa, distiratsu. Urruti dago portua. Urruti bueltatzeko ordua. Aspaldi ez dietela kanaberei erreparatzen; etzanak eta ertzaren kontra, txalupako bi arraunak bezala. Batel txikiaren dantza harmoniko hipnotiko lasaiak bat egiten du gazteen mugikorreko bozgorailuetatik datorren abestiarekin: “zatoz hona zatoz …”. Egurrezko eserleku txurian, eguzkitako betaurrekoak jantzita. Oinarekin bateriaren danbor-kolpeak jarraituz, kulunka ia antzemanezinak sortuz. Karga-karga, aldez jotzen die haize-heze-beroak, are gehiago itotzen gazteak.\n–Harrapatuko al diagu ezer? –dio hozkailu eramangarritik beste garagardo fresko-freskoa ateraz eta berari jaurtiz.\n–Honetan beste ordu erdi, eta legatz galanta eramango diat etxera! –algaraka, ukabilak elkar jo, eta beste eskuarekin aurreko garagardo hutsa lata-pilora botaz. Kaioen murmurioa entzun dute, baita hegaldia ikusi ere, garai, kostalderantz. Ufada izoztua atzealdetik, goitik behera, labana bailitzan. Lepatzeko iletxoak tente, izerdia hoztu, hotzikara. Enbata itsaso barrutik. Hasi dira urak biziagotzen, loaldi luzetik piztia nola. Kulunkatik astinaldira. Arraunak hartu nahi dituzte, are gehiago aldentzen ari den batela porturatzeko. Arazoak. Desagertu dira bi arraunak. Kanaberak erabili dituzte inozo, itzuli nahian. Korronte bizkorrak hostoa baino ahulago daramatza barrura. Euria hasi du gogor, inoiz ez bezala. Ontzia urez betetzen. Gazia. Amurako pertza hustu, eta hasi dira ateratzen. Arinarin. Alferrik. Gero eta ur gehiago sartzen. Zulo galanta oinen azpian; txalupako bi ertzei instintiboki helduta, olatuen oldarrak eramatearren. Buffalo Bill rodeoa litzateke, itsasoarengatik ez balitz, txalupa beharrean zaldi basatia balitz, badatorkien olatu itzel horregatik ez balitz.\nIrentsi ditu itsasoak. Ontzia irauli, eta desagertu da lagunetako bat. Ur-lasterrak sakonera darama bestea. Esku ikusiezinak hondora tiraka, herrestan, barrenera, gupidagabe. Urduri mugitzen ditu besoak eta hankak, itsaso-azala amestuz, ahituz saiakeran. Zurrunbiloaren atzaparrek oratu eta ez dute askatzen. Are urduriago. Are deskoordinatuago azalera ateratzeko saiakerak. Are hondorago. Airea falta zaio. Airea falta zaio, eta beteak ditu aho-masailak. Ahoa eta birikak hustu, badoaz burbuilak gora, diosal egin gabe. Burbuila izango balitz. Badaki azken segundoak dituela, hondarrekoak. Badaki hondarra ukitzeko aukera handiagoa duela gainazala baino. Lausotzen guztia. Ilunegi.\nGaldu du gazteak. Begiak itxi zaizkio. Hondora doa, isil, pisutsu. Itsasontziko aingura bezala, astun, zurrun.\nHalako batean, begiak kliskatu ditu. Arnasten. Arrotz egin zaio ikusmira. Ez du aurrealdea ikusten, aldeak bai, ordea. Bi hegal ditu, zakatzak lepoan, oinik ez. Tenperatura bikaina, ezin hobea; hotzik ez, ezta berorik ere, epel. Arin sentitzen da uretan, jostalari, airos. Bera bezalakoak ikusi ditu pilatuta, arrainez egindako horma zilindrikoa sortuz. Gustura dago bakarrik, itsas mundu berria ezagutzen, arroken azpian sartzen, ateratzen, algekin jolasten. Isiltasun itzela. Itzelegia, agian. Urrunean sena martxan jarri dion arriskua. Harrapari eta harrapakina. Bere atzetik hasi da zoro. Bat-batean iritsi da beste arrainengana. Talka egin, eta mordoiloan galdu. Gerturatu da harrapari handia, eta ziztuan aldendu. Burrunba entzungai, gero eta zalapartatsuago. Gainontzeko arrainen presioa nabari du inguruan. Arnasa falta zaio. Aienatu da uraren sentsazio freskagarria. Lehortzen nabari du azal labainkorra. Eguzki-izpiek bortizki iltzatzen diote gorputza, aldez alde. Ez dago enbatarik. Sarean harrapatuta ikusi du bere burua, lehenik; arrantza- ontzia, gero; marinelak, azkenik. Oihuka hasi da gaztea, izuturik. Laguntza eskatu die arrantzaleei: aska dezaten. Erantzunik ez. Saiatu da azaltzen ondoko arrainari bera ez dela arraina, gizakia dela bera, gaztea gainera. Erantzunik ez. Pilatutako beste arrainekin saiatu da: ezin dutela amore eman; ados jarriz gero, sarea zulatu eta itzul daitezkeela uretara. Erantzunik ez. Laxatu da sarea. Erorketa askean guztiak, itsasontziaren erraietara.\nArnasestuka, zorabiatuta, esnatu da gaztea talka egin baino lehen. Blai. Arraina zenean baino hezeago. Argia sartzen da pertsianaren erretenetatik. Egarri-uholde batek asaldatu du. Ohea txalupa baino gehiago ari zaio mugitzen. Kostata, altxatu, eta ireki du atea. Korridorearen erdian kulero batzuk; sukaldeko atearen ondoan galtzontzilloak. Sukaldeko egurrezko mahaian lika-lika sei txupito-edalontzi. Azken arrastoak dituen ginebra-botila irekirik. Sakabanaturiko makina bat sagardo-edalontzi, urturik izotzak. Izozkailua ireki du: zorrotxotik ateratako legatz usaintsua parez pare. Keinu higuingarriz hartu du ur-botila fresko-freskoa. Ipurdia mahaiaren ertzean jarri, eta trago luzea eman dio: berpiztaile; bigarrena, bizigarri; hirugarrena, indargarri. Pauso-hotsak korridoretik sukaldera. Laguna atera zaio irribarre maltzurrez enkontrura.\n–Berriz ere egin huen atzo arrantzan, ezta? –begia gaizto kliskatuz.\n–Atera gintuan atzoko enbatatik –mahai gaineko alkohol- saldoari begira.\n–Beste batzuek kanabera galdu genian!\nDonostiakoa (1992). Idazle-eskolako ikasle ohia. Irakasle-ikasketak eginikoa; orain, Euskal Herriko Unibertsitatean, lau urteko ikerketa-lanean murgildua.


Bilbao, 2016ko uztailak 4. Sasoiz hartutako neurri batzuek lapurretak ekidin ditzakete oporretan. Hortaz, Udaltzaingoak zentzunezko neurri batzuk hartzea gomendatzen du, oporraldian ustekabekorik ez izateko:\n• Sarrerako ateari beti eman giltza, “txartelaren metodoarekin” ezin dadin zabaldu.\n• Irten baino lehen, itxi ondo uraren, argindarraren eta gasaren giltzak.\n• Etxean aldamioak badauzkazu, itxi leihoak eta pertsianak, ez eduki balio handiko objekturik kanpotik ikusteko moduan eta, ahal den neurrian, segurtasun-neurriak dauzkaten aldamioak aukeratu.\n• Oporretatik etxera helduta, atea bortxatu edo zabaldu dutela ikusiz gero, ez sartu eta ez ukitu ezer. Deitu 112 (Ertzaintza)/092 (Udaltzaingoa) telefonoetara eta eman horren berri.


Hizkuntza denei tokia eginez | Berria.eus\nBizigiro Hizkuntza denei tokia eginez\nEUROPAKO IRRATI-TELEBISTA PUBLIKOAK (ETA X): FINLANDIA\nHizkuntza denei tokia eginez\nFinlandiako Parlamentuak izendatzen ditu talde publikoaren administrazio kontseiluko 21 kideak. «Independentzia editoriala» bermatzea dago kontseiluko helburuen artean.\nMatti Ronka kazetariak aurkezten du Yle TV1 kateko albistegi nagusia. YLE\n2017-04-16 / Urtzi Urkizu\nYleisradio Finlandiako irrati publikoa 1926. urtean sortu zuten, Erresuma Batuko BBCren ereduan oinarrituta. Telebista publikoaren emankizunak, berriz, 1958an hasi zituzten —bigarren katea handik sei urtera sortu zuten—. Egun, lau telebista kate ditu Yle taldeak: lehena jeneralista da, adin guztietako ikusleentzat; bigarrena ikus-entzule gazteentzat da, telesailekin, zinemarekin eta kirolarekin; Yle Fem katea suedieraz mintzatzen diren herritarrentzat da —saioek azpidatziak dituzte finlandieraz—; eta Yle Teema katean kultura eta hezkuntza saioak gailentzen dira. Irrati kate nazionalak bederatzi dira —horien artean Yle Sami Radio dago, samientzat—. Lurraldeetako irratiak, orotara, 24 dira.\nFinlandiako irrati-telebista publikoak Yle Areena Interneteko nahieran zerbitzua jarri zuen martxan duela hamar urte —podcast-ak ere baditu—. Zerbitzuak ahalbidetzen du telebista eta irrati kate guztiak sarean zuzenean ikustea, eta saio zaharren artxibo bat ere badu. Sakelakoetarako aplikazio bat sortu dute, halaber.\nYleko Samien Departamentuko buru Maria Saijetsek azaldu duenez, unitate berezitua da samia, baina Finlandiako taldearen kazetaritza irizpide profesionalak jarraitzen ditu. «Egunero, astegunetan, bederatzi ordu irrati emititzen ditugu hiru hizkuntza samietan». Irratiko albistegietan politikako berrien laburpen bat samieraz egiten dela nabarmendu du Saijetsek. Telebistarako ere ekoizten dituzte edukiak samien hizkuntzetan: albistegietarako bost minutu egunero batetik, eta asteko bost egunetan ordu laurdeneko saio bat, bestetik. «Interneten albisteen eskaintza lau hizkuntzatan egiten dugu: inari, skolt saami, iparrekoa eta finlandiera. Gure eduki propioak lantzen ditugu, eta sarri hainbat hizkuntzatara itzultzen ditugu piezak». Inari eta skolt saami hizkuntzetan kate publikoa da Finlandiako komunikabide bakarra. «Adin guztietako ikus-entzuleak erakartzeko, kalitatezko edukiak ekoitzi behar ditugu. Hizkuntza txikiek bereziki hizkera modernoen beharra dute».\nSamien sailean hogei langile daude beharrean. Yle talde publiko osoak, berriz, 3.000 langile ditu. Finlandiako irrati-telebista publikoak bere oinarrietan jasotzen du finlandiera eta kultura finlandiarra sustatu behar dituela, baina, horrekin batera, gutxiengoei lekua eman behar diela.\nYle taldea estatuarena da, baina zuzendaritza parlamentuak izendatutako administrazio kontseiluaren esku dago. 21 kidek osatzen dute, eta «independentzia editoriala» bermatzea dute helburuetako bat. «Zuzendaritzako postuak izendatzean, ez da posizionamendu politikorik egoten. Halaber, ez dago ardura postuetarako denbora mugarik», azaldu du Saijetsek. Bestetik, enpresaren estatutu batzuk daude, eta horiek finkatzen dituzte zerbitzu publikoaren xedeak.\nFinantzaketari dagokionez, herritarrek ordaintzen duten tasa etxe bakoitzaren diru irabazien eta bertan bizi diren pertsonen araberakoa da. Aurrekontuaren zati bat irrati eta telebista pribatuek jartzen dute, Ylek publizitate komertzialik ez jartzearen truke. «Finantzaketa aldaketaren inguruan eztabaida publikoak eta kritikak egon dira, besteak beste, taldeak gobernuarekin dituen loturengatik. Hala eta guztiz ere, azkeneko inkesten arabera Finlandiako irrati-telebista publikoak egun onarpen eta sinesgarritasun handia du», adierazi du Samien Departamentuko arduradunak.\nTaldearen azkeneko txosten ofizialaren arabera, Finlandiako 10 urte baino gehiagoko herritarren %43k ikusten dute egunero Yleko telebista kateetako bat —2015eko datuak—. Populazioaren erdiak entzuten du taldeko irratiren bat egunero.\nYlek kultura eta entretenimendu edukietan inbertitzen du diru gehien —2015ean, 70,5 milioi euro—. Ondoren, albistegietako zerbitzuak doaz —57,1 milioi—. Taldearen egitura osoa mantentzeak 470,7 milioiko kostua izan zuen 2015ean.\nHizkuntza ohiturak astintzeko erronka


Ongietorri festa egingo diete Realeko jokalari berriei : Irutxuloko Hitza\nRealeko gizonezkoen lehen taldeko jokalari berriei ongietorria emango diete Anoetan igande honetan, uztailaren 7an, 12:00etan. Zortzi dira guztira lehen taldera iritsi diren jokalariak: lau fitxatuak eta beste lau bigarren taldetik iritsiak. Alejandro Remiro, Alexander Isak, Cristian ‘Portu’ eta Modibo Sagnan (urtarrilean fitxatu zuten, baina Lens taldean utzita aritu da) dira talde txuri-urdinak fitxatu dituen jokalariak. Bestalde, Ander Gebara, Ander Barrenetxea, Robin Le Normand eta Aihen Muñoz dira bigarren taldetik iritsi diren jokalariak; denek iaz egin zuten debuta Anoetan.\nSarrera libre izango da, eta Anoetako 15 eta 16 ateak irekiko dituzte 11:30ean, Aitor Zabaleta Harmailan egingo baitute festa. Jokalariak banaka irtengo dira zelaira, eta opariak banatuko dituzte zaleen artean. Bestalde, zozketa bat egingo du Realak, ostiralean itxiko dena, bi zale jokalariekin zelaian egon ahal izateko. Ekipazio berriko QR kodea eskaneatu beharko dute zaleek zozketan parte hartzeko, eta mugikorrean azalduko zaien inprimakia bete.


EAJ-PNV - Iñigo Iturrate: “ETA desegitea ezinbestekoa da herri honetan aurrera egin nahi badugu bizikidetzarantz”\nIñigo Iturrate: “ETA desegitea ezinbestekoa da herri honetan aurrera egin nahi badugu bizikidetzarantz”\nParlamentari jeltzaleak uste du erakunde terrorista behin betiko desagertzen denean aukera berriak zabalduko direla bizikidetza eraikitzeko eta izendatzaile komun txikiena iraganaren berrikuspen kritikoa izango duen kontakizuna eratzeko\n19 Apirila | Eusko Legebiltzarra\n“Guk ez dakigu ziur ETA desagertuko den, baina oso argi daukagu desegin egin behar dela, ez dagoelako beste biderik. Armagabetu ondoren, desegin dadila eskatzen diogu, eta ahalik eta arinen egin dezala”. Iñigo Iturratek, Bizkaia Irratiari emandako elkarrizketan, ziur agertu da ETA desegiteak bakarrik eman dezakeela aukera herri honentzat ilusioz eta itxaropenez beteriko etorkizuna guztien artean eraikitzeari bermeekin ekiteko. “Bost urte luze igaro dira ETAk jarduera armatuaren etena dekretatu zuenetik; bere kabuz egin zuen, kontrapartidarik gabe. Orain armagabetu egin da, eta nik galdetzen dut zentzurik ba ote duen armarik gabeko erakunde batek irauteak. ETA desegitea erabakigarria da etorkizunari eta herri honetako bizikidetza osasungarri eta normalizatuari begiratzeko”. Horren haritik, Iturratek baieztatu du ETA desegiten denean aukera berriak zabalduko direla herri honetako bizikidetzarako. “Jokaleku berri itxaropentsu baten aurrean egongo gara, euskal gizartea aspaldi-aspalditik eskatzen ari den jokalekuaren aurrean, eta bide berriak antolatu ahal izango ditugu herri honetan hainbeste irrikatzen ditugun bakea eta bizikidetza eraikitzeko”. Une horretan behar-beharrezkoa izango da, ohartarazi du, iraganari begirada kritikoa egitea eta hain bidegabeki eragindako kalea aitortzea. “Historia ondo irakurri behar da, eta gutariko bakoitzak bere ondorioak atera. Nork bere egintzen eta ez egiteen erantzukizunari aurre egin, eta indarkeria inoiz ez dela bidea izango aitortu. Hori gutxieneko kontakizun komuna izango da, hortik aurrera bakoitzak bere istorioak eta bizipenak izango ditu-eta”.\nELA sindikatuak beraren alderdiari egindako kritikei buruz galdetu diote Iturrateri, elkarrizketa horretan; ordezkari jeltzaleak estrategiaz aldatzeko eskatu die sindikatuko buruzagiei, benetan lan egin nahi badute Euskadiko enpleguaren egoera hobetzeko. “ELAren ildoa gatazkarena da, horixe du bere jokabidea eta estrategia. Gure herriarentzat, enpresentzat eta langile klasearentzat zoritxarra da langileen interesak defendatzen omen dituen sindikatu batek gatazkan tematurik elkarrizketaren eta negoziazioaren bideei uko egiten baino ez jakitea. Aldatu egin behar lukete eta aire berria eman zuzendaritzako egiturei”.\nAURREKONTUEN NEGOZIAZIOA MADRILEN\nEAJko parlamentariak adierazi duenez, “Mariano Rajoyri ez zaio besterik geratuko, aurrekontuak onartzea nahi badu, euskal agendarekin konpromisoa hartu eta gizartearen interesen alde lan egitea baino”. Euskal agendak izen eta abizen asko dituela esan du Iturratek. “2007tik egiteko dauden kupoen likidazioez ari gara, kupoa kalkulatzeko metodologia berriaz, industriaren egoeraz, energiaren prezio handiez edo gure lurraldeko inbertsio publikoez”. Iturrate kexu agertu da PPko Gobernuak Euskadi alboratuta eduki duelako gehiengo osoa izan duen urteetan, eta legegintzaldi honetan duen ahuleziari esker jarrera aldaketa iraunkorra ikusiko dugun itxaropena agertu du. “Bistan dira aurrerapenak, esate baterako Ertzaintzako promozioen aurkako errekurtsoak kendu izana edo trenbide sareari emandako bultzada; baina badaude interes gehiago jokoan”. Azkenean gure alderdiak aurrekontu-akordiorik egiten badu, esan du amaitzeko, itun hori Euskadiren onerako delako eta gainera “euskal gizarteak bera ulertzen eta babesten duelako” izango da.\nGürtel sarea epaitzen ari den auzitegiak Mariano Rajoy lekuko gisa deitzeko hartu duen erabakiaz galdetuta, Iturratek Justiziari eskatu dio bere lana egin dezala eta ahalik eta arinen egin dezala. “Alderdi politiko batean argi eduki behar dena ustelkeriaren aurkako jarrera irmoa da, eta horrelaxe adierazi izan dugu guk. Orain auzitegiek erabaki behar dute eta Rajoyk azalpenak eman behar ditu”.


Roberto Corrales, lasterkaria: “Nik ahal dut” | Red Menni\nRoberto Corrales, lasterkaria: “Nik ahal dut”\nKalte zerebral larria izan zuen auto batek harrapatuta. Horren ondorioz, kamioilariaren lanbidea ere utzi behar izan zuen. Baina horrek ez zion kendu korrika egiten jarraitzeko gogoa. Bere erabakitasunak eta sasoiak nabarmen lagundu diote errepideetara itzultzeko. Badaki ez dela istripua izan aurretik zen pertsona bera, baina gozatzen du eta pozik dago bizitza berriarekin, errutina handiagokoa, ez hain berezkoa, baina aberatsa ere bai. Horregatik kontatu nahi digu hain zuzen bere esperientzia.\nRoberto Corralesek 55 urte ditu, eta goiz batean auto batek harrapatu zuen lantokira zihoanean kamioi-gidari gisa aritzeko. Gurutzetan ospitaleratu zuten larrialdietan, eta han bere traumatismo gogorra osatzen saiatu ziren (18 egun egon zen koman). Gero, Arrasateko Aita Menni Ospitaleko Kalte Zerebraleko Unitatera eraman zuten. Bi aste baino zertxobait gehiagotan ibiltzen hastea lortu zuen, eta errehabilitazio intentsiboa egiten zenbait hilabete emanda, tratamendu anbulatorioa jasotzen hasi zen Bilboko Aita Menni Neuroerrehabilitazio Zentroan (CENER).\nGaur, 3 urte geroago, “korrikalaritzat” hartzen du bere burua. Aita Menniren elastikoarekin korrika egiten du, dioen moduan “aktibo berriro egoteko eta zintan korrika egiteko eman didaten laguntza handiarengatik. Hasiera batean lotuta egiten nuen –barre egiten du gogoratzean- eta gero menditik ateratzen hasi nintzen, korrika egiten hasi arte. Oso pozik nago”– esaten du hunkituta. Izan zuen lesio zerebral larriaren ondorioetako bat emozionalismoa da, baina ez du nahi horrek bere helburuak lortzen eragoztea. Kasu honetan, bere esperientzia pertsonala kontatzea da, bere egoera berria gaindituz, orekatuz eta onartuz.\nIraupen lasterketa honetan María Ángeles Verdejo bere emaztea du lagun. Baldintzarik gabeko zaintzailea da. “Ez dut merezi zaintzen eta tratatzen nauen moduan zaintzea. Ez dakit nola jasaten nauen. Nire jarrera ez da egokia izan; medikuei ere barkamena eskatu behar izan diet”, gogoratu du Roberrek, bere ondoan izatearekin pozik dagoena. “Ez nauzu mereziko?”, erantzun dio emazteak txantxetan. Batzuetan “behar baino gehiago egoten gara elkarrekin”, arrazoitu du gure protagonistak, eta bere emaztearentzat bere buruko minekin, ikusmen arazoekin, neke psikikoarekin edo kontzentratzeko zailtasunekin bizitzea zein zaila den azaldu du. Marianek, Educa V programan parte hartu duena, zaintzen duten pertsonen gainkargan laguntzeko, umore onez hartzen du dena. “Gaztetatik ezagutzen dugu elkar, barre handiak bota ditugu elkarrekin, eta negar asko ere egin dugu. Orain elkar zaintzen eta ahal dugun guztiaz gozatzen saiatzen gara”.\nRobertok gogoratu du zenbait lagundu dion Aita Menniko taldeak, eta bereziki aipatu du Noemí Álvarez neuropsikologoa. Harekin astero biltzen jarraitzen du, eta gure Bilboko Eguneko Zentroan egiten diren talde-jardueretan ere parte hartzen du. Mutualiako fisioterapeuta ere goraipatu du (Txus Romón), distantzia luzeko korrikalaria ere dena, eta Javi Ibargüen bere laguna, Erandioko Atletismo Eskolako entrenatzailea dena. “Funtsezko oinarriak izan dira kontrolean, Roberrek korrika egiten duenean bere burua kontrolatzeko gai izan dadin”, argitu du Marianek. Biekin askotan egiten du korrika, eta zenbait lasterketetan parte hartzen du, hala nola Bilboko gaueko maratoian, Santurtzitik Bilbora lasterketan, Erandioko Herri Krosan, edo Villasana de Menako San Jose lasterketan.\nOrain Txus eta Javi bere lagunen aholkuak jasotzen ditu, baina Roberto Corrales istripua izan aurretik hasi zen korrika egiten, inork zuzendu gabe, pisua jaisteko. Hipertentsioak eman zion sustoarengatik hasi zen gehiago zaintzen bere burua: bi urtetan erretzeari utzi zion, alkohola edateari eta 90 kiloko pisutik 65era jaitsi zen. “Denetarik jaten dut, baina dena garbia” –azpimarratu du-, “kontrolatu behar da”. “Hasiera batean oso gaizki pasatu nuen korrika egiten, ez nintzen ezta 300 metrotara ere heltzen. Eta horrela egun guztiak…”.\nBere buruarekin zorrotza da, eta bere borondateak nabarmen lagundu diote osatzen.\n– Utzi, nik ahal du.\n– Lagundu nahi zaitut.\nEsaldi horiek etengabe errepikatzen dira bere bizitzan. “Ez zaio batere gustatzen beste batek bere gauzak egitea. Izugarri gogatzen du horrek. Borondate handia du; gauzak egiteko gogo handia. Horregatik dago dagoen moduan”, esan du Marianek. “Berriro korrika egingo zuela esan zuen, eta lortu zuen”. Bere erabakitasunak eta istripuaren aurretik zuen sasoi bikainak lagundu dute: 40 taupada minutuko geldirik. “Izorratuta nago aktibo egon nahi dudalako. Apur bat astakirtena naiz. Eta neure buruarekin haserretzen naiz. Burugogorra nintzen; orain gehiago naizela esaten dute. Frenatu nahi dut, baina buruak ez du frenatzen. Orain gehiago konturatzen naiz arazo horretaz”, berretsi du\n“Nik ahal dut” esatea eta mugak onartzea\n“Aktiboa izatea oso ona da –azaldu du Noemí Alvarezek–, baina Roberrekin beti izan da zaila gauza guztietan neurria hartzea, kontrolatzea, frenatzea. CENER zentroan errehabilitazioa hasi zuenean, jarraibideetako bat, esaterako, kalera irten nahi bazuen, denbora mugatzea zen, irteteko eta etxera bueltatzeko ordu bat ezartzea, arratsaldeko 15:00etan eguzki betean ibiltzeko gai zelako, bi ordu jarraian, udan”.\nRoberri kontrolatzea kostatzen bazaio ere, gainditzeko “erabateko” gogoari esker, korrika egiten jarraitu ahal izan du, bazkaria egiten ikasi du, berriro orientatzen ikasi dut eta abar, azpimarratu du bere emazteak, koterapeuta bikaina dena. Noemí II. esaten dio berak txantxetan. “Korrika egiteaz gain, ibiltzea ere gustatzen zait, burua zuzen, eta une horretan nago hoberen. Hoberen tratatzen nauena da”. Oso ibiltaria da, egunero ateratzen da, eta goiz eta arratsalde 20 kilometro arte egin ditzake egunero, betiere hiri ingurutik kanpo, “ez ditudalako jasaten aglomerazioak eta zarata”, justifikatzen du. “Ez ditu gehiegi jasaten zaratak, iskanbila, nekatzen da eta gogor egiten zaio bat-batean informazio asko jasotzea, denbora luzez arreta jartzea -dio Marianek-. Horregatik, zertxobait kostatzen zaio jendearekin kalean harremanetan jartzea”.\nAsko gustatzen zitzaion bere kamioia gidatzea eta gainerako kide gazteagoei gidatzen erakustea. Orain ezin duenez gidatu, ikusmen eta pertzepzio arazoengatik eta gauzak hiru dimentsiotan ikusteko arazoengatik; baita bere epilepsiarengatik ere (izan zuen TKEren ondorioetako bat), Roberrek beste ezagutza batzuk erakutsiz laguntzen die besteei, hala nola atletismoari buruzkoak. Tarte batean laguntzen die eta aholkuak ematen dizkie. “Gero, lasterketetan ikusi eta gelditzen zaituzte, hitz egin”, irribarre egiten du esker onez eta pozik, bere esperientziak beste pertsona batzuei lagundu ahal dielako. Eta bere mugak onartzeak haserretzen jarraitzen badu ere, onartzen ditu. “Eta hori mundu bat da! Hemen egindako lan bat, Aita Mennin, lehen horma bat zeharkatzen saiatzen zelako. Nik lehen edozer gauza egiten nuen eta orain ezin dut”, animatzen du Marianek, maitasunez.\nRoberto Corralesek gauza asko egin ditzake, eta korrika ere bai, noski. Horregatik aniztasun funtzionala edo desgaitasuna duten kirolarientzako atletismoan federatzea pentsatzen ari da, bere kategorian lehiatu ahal izateko. Aita Menni Kirol Elkartean (ADAM), Carlos Cañete begiraleak kudeaketetan laguntzen ari zaio. Ziur asko gure atleta laster ikusiko dugu podium batean baino gehiagotan.\nRober eta Marian udan Salamancako herrira joateko planak egiten ari diren bitartean, edo azken bainuetxean zein ondo pasatu zuten eta zer jende jator ezagutu zuten gogoratzen ari direnean agurtu ditugu.


«Azkartasuna irabazi izanak ez dizkigu Kontxarako aukerak haunditu; askoz garestiago dago aurten!» - Kronika\n«Azkartasuna irabazi izanak ez dizkigu Kontxarako aukerak haunditu; askoz garestiago dago aurten!»\nPatroia eta entrenatzailea, trainerua gidatzeko prest.\nGipuzkoako Ligako azken jardunaldia igandean jokatuko dute Hernaniko ‘Maialen’ traineruko neskek Donostian, baina dagoeneko, datorren asteko ostegunean daukate jarria burua: Kontxako Bandera jokatu ahal izateko sailkapen estropadan. Miren Garmendia patroiak eta Xabier Zabala entrenatzaileak badakite borrokatu beharko dutela.\nDenboraldi honetan majo ari dira lanean Hernaniko Arraun Elkarteko Maialen traineruko arraunlariak. Gipuzkoako Ligako azken jardunaldia igandean jokatuko dute, Donostian, eta oraingoz, sailkapen orokorreko bosgarren postuari eusteko moduan direla erakusten ari dira; iazko denboraldian baino, postu bat gorago. Hala ere, Xabier Zabala entrenatzaileak eta Miren Garmendia patroiak argi daukate postuak ez duela askorik inporta. Are gutxiago, Kontxako Banderari begira. Horretan pentsatzen jarriak baitira.\nSailkapenean gora egin duzue. Hobetzen ari zarete?\nPostua anekdotikoa da. Bosgarren, seigarren edo laugarren geratu, ez dio inporta. Datu objektiboa da erdira jaitsi dugula, aurreneko ontziengandik geneukan diferentzia. Hor ikusten da eboluzioa, plantillak hobetu egin du.\nHain zuzen, aldaketak izan dira plantillan eta entrenatzailean. Zaildu egin du lana horrek?\nLehengo urteko 13 bat arraunlarik utzi dute aurten, eta fitxaje berriak egin ditugu. Baja izan diren gehientsuenak, gainera, titularrak ziren. Beraz, balorean jartzekoa da. Jende gazteagoarekin hobetzeko gaitasuna erakutsi dugu. Aurrerapausoak eman dira. Hala ere, merkatu txikia da gurea. Lehengo asteko I. Iparragirre Sagardotegia Sarian, 20 urtetik beherako 10 arraunlarirekin, atera ginen, eta horietatik 6 jubenilak ziren. Ez dago nahikoa merkatu, neska helduagoak mantentzeko. Beraz, oraindik talde gaztea daukagu, esperientzia gutxikoa, baina antzeko adineko taldekideak gara, eta giro ona daukagu. Denbora behar dugu.\nZein dituzue indargune eta ahulgune?\nGaztetasuna bera, bietarako: esperientzia falta dugu, baina baita ilusioa eta aurrera begira eboluziorako aukera ere.\nDagoeneko egindako eboluzioak lagunduko dizue Kontxarako sailkatzen?\nAzkartasuna irabazi izanak ez dizkigu Kontxarako aukerak haunditu; askoz garestiago dago aurten! Gainera, ohiko 10 traineruez gain, Galiziatik ere 3 traineru berri ariko dira, lehendik esperientzia duten neskekin osatuak, eta Kantabriakoren bat, agian. Lehengo urtean, 40 bat segundo motelago ibiltzen zirenak irabaztea nahikoa zen ia, sailkatzeko. Aurten, aurrenekotik 20 segundora geratuta ere, ez da nahikoa izango!\nZein ote orduan, giltza?\nSan Juan eta Hibaika dabiltza goian. Atzetik, Orio. Eta gero gatoz Arraun Lagunak, Deusto, Donostiarra eta gu. Galiziako ontzien erreferentzia zuzenik ez daukagu, nahiz eta badakigun esperientziadun neskak dituztela. Guk, gure taldetxo horretan aurrena geratzea genuke onena, lehendabiziko hiru horietatik ahalik eta gertuen. Baina gure taldetxo horretako guztiek edukiko dugu helburu hori, muturrean ateratzea!\nZein dituzue denboraldi honetarako betebeharreko minimoa, eta helburu edo amets nagusia?\nMinimoak dagoeneko beteta daude: arraunkera aldetik eboluzioa izan da, eta azkarrago gabiltza. Beste gauza bat da, lehiak non jartzen zaituen. Pena litzateke Kontxan ez sartzea, eta beraz, hori bada helburua. Baina behin barruan, helburua aldatuko litzateke; orduan ezingo ginateke edozerekin konformatu.\n«Gaztetasuna bera dugu ahulgune eta indargune: esperientzia falta dugu, baina\nbaita ilusioa eta eboluziorako aukera ere»\nLigako azken jardunaldiak, igandekoak, lagunduko du Kontxarako prestatzen?\nAzken estropadak ez du balio ezertarako. Urduritasun eta tentsio berarekin joango gara Kontxara. Denak ahalik eta talde onenarekin joango dira, eta jokatu egin beharko dugu. Jakinaren gainean egon behar dugu: potoak ere egin ditugu, baina oso ondo ere ibili gara Ligan. Hala ere, Kontxan, momentukoak inporta du! Saiatuko gara!\nEta hernaniarrek animatuko zaituztete, seguru!\nLehengo urtetik hona, estropadetan nabari da jende gehiago, eta kamixetak ere ikusten dira. Kontxari begira ere, ea animatzen diren! Azkenean, eskutik etorriko dira. Guk erakutsi egin behar dugu ondo ari garela, eta orduan, jarraipen haundiagoa izango dugu.\nEboluzio horri eusteko, datorren urtera begira, zer?\nAurrena, kontentu bukatu nahi dugu denboraldu hau, eta gerorako, jarraipena egon dadila. Taldeak 12 edo 24 hilabete barru eboluzio polita izan dezake, sekulako kolpea eman dezake. Iaz ere itxura bazuen, baina askok utzi zuten, zaila baita jarraitzea.\nOraingoz, Kontxan kontzentratzera, orduan! Itsasoak eraginik izango du?\nItsasora aterata, ona edo txarra, lehengo urtean baino gutxiago galduko dugu. Gure obligazioa da aurrera egitea. Aukerak badauzkagu, eta horretan jarri behar dugu!


Biltegiratzea - Arbisa\nBi instalazio propio ditugu, bata Bizkaian eta bestea Nafarroan. Biek ala biek nahikoa segurtasun-neurri dituzte gure hornitzaileei zein bezeroei kalitatea eta segurtasuna bermatzeko.\nGure instalazioek biltegiratzeko gaitasun handia dute produktu kimiko sukoi, toxiko eta korrosiboak biltegiratzeko.\nBi instalazioek biltegiratzeko araudiaren eskakizunak betetzeko beharrezko babes-baliabideak dituzte:\nHainbat espazio mota ditugu, produktu motaren arabera:\nBILTEGIAK: bat Igorren eta bestea Lekunberrin (ikusi kokapena).\nGuztizko azalera: 5000 m2\nEstalkia: 3250 m2\nZoladura: 1750 m2\n18 depositu, 10 m3 eta 30 m3 arteko edukierakoak, produktu sukoietarako.\n14 depositu, 30 m3 eta 40 m3 arteko edukierakoak, produktu korrosiboetarako.


GALTXAGORRI - Amaroatxo\nGaltza gorriz jantzitako gizontxo txiki-txikiak dira galtxagorriak. Bizkorrak, biziak, onak eta jostalariak dira etxeko jeinu laguntzaile hauek. Jabeak orratzontzi edo kutxatxo batean izaten ditu, eta bere esanetara daude edozein lanetan laguntzeko, lan hori sinesgaitza izanda ere. Bizileku duten orratzontzia irekitzean, nagusiaren buru inguruan biraka hasten dira zer egitea nahi duen etengabe galdezka. Jabeak agindutako lanak egiten egoten dira gauez, eta, etxekoen pozerako, hurrengo goizerako amaituta izaten dituzte lanak. San Joan bezperako gauean, sasi baten gainean, orratzontzia edo bestelako ontzi bat utziz gero, Galtxagorriak bertara etortzen dira, eta haien jabe egiten zara.


Hiru karlistaldietan hartu zuen parte. Bi aldiz zauritu zuten lehenean; komandante izan zen Oriamendiko guduan eta Getariako herria hartu zuen. Bergarako Besarkadaren ondoren (1839), Mexikora jo eta hamar urte geroago itzuli zen, Bigarren Karlistadan (1849). Gipuzkoan sartu zen, Irundik, 150 karlistekin batera, baina matxinada hark Euskal Herrian biderik ez zuela ikusirik, Mexikora jo zuen berriro. Karlos VII.a Espainiara itzuli zenean (1872ko uztailean, Hirugarren Karlistaldiaren hasieran), Egañak Mexiko utzi eta Don Karlosen agindupean jarri zen berriro. Erregeak Gipuzkoako Komandantzia Nagusiko ardura eman zion. Gerra amaieran karlista-iheslari batzuek hil zuten Orreagan.\n↑ (Gaztelaniaz) HIJOS ILUSTRES DE GUETARIA: DOMINGO DE EGAÑA Y ERQUICIA\nOrriaren azken aldaketa: 17 otsaila 2019, 20:19.